title: Kenttäratsastus

text: Kilpailun kokonaistulos muodostuu kolmen osakokeen yhteispisteistä. Voittaja on ratsukko, jonka kolmessa kokeessa saama yhteenlaskettu miinuspistemäärä on pienin. Kouluratsastuskokeessa kukin tuomari arvostelee radan liikeryhmät numeroin 0-10, jossa 0 on "ei esitetty" ja 10 "erinomainen". Tuomarien antamat pisteet lasketaan yhteen, näistä vähennetään mahdolliset väärinratsastukset, tulos muutetaan prosenteiksi (kuinka monta prosenttia enimmäispistemäärästä on saavutettu), ja eri tuomarien antamista prosenttiluvuista lasketaan keskiarvo kahden desimaalin tarkkuudella. Lopullinen tulos saadaan, kun prosenttiluku vähennetään luvusta 100. Kestävyyskokeessa virhepisteitä saa kunkin vaiheen ihanneajan ylityksestä (kultakin ihanneajan ylittävältä alkavalta sekunnilta 0,4 virhepistettä) sekä virheistä esteillä (esim. ensimmäinen tottelemattomuus esteellä 20 virhepistettä, toinen tottelemattomuus samalla esteellä 40 vp ja satulasta suistuminen hylkäys). Esteratsastuskokeessa virhepisteitä saa esteen tai sen osan pudottamisesta (4 vp), ensimmäisestä tottelemattomuudesta (4 vp), satulasta putoamisesta (hylkäys) tai ihanneajan ylityksestä (1 vp kultakin alkaneelta sekunnilta). Ratsukko voidaan myös hylätä kesken kilpailun useista eri syistä. Tällaisia ovat muun muassa hevosen poistuminen kouluradalta, kolmas kieltäytyminen esteellä maastoradalla, kumoonratsastus, satulasta suistuminen, ulkopuolisen kielletyn avun vastaanottaminen sekä hevosen sopimaton kohtelu. Uudet säännöt löytyvät SRL:n materiaalisalkusta kenttäratsastussääntöjen kohdalta.


title: Kenttäratsastus

text: Kenttäkilpailu on ratsuväen vanha ratsastuskilpailumuoto, jossa suomalaisetkin menestyivät ennen toista maailmansotaa kohtuullisesti myös kansainvälisellä tasolla: suomalaisupseeri Hans Olof von Essen saavutti vuoden 1928 kesäolympialaisten kenttäkilpailussa 5. sijan. Laji koki Suomessa uuden tulemisen 1980-luvulla. Suomen tunnetuin ja menestyksekkäin kenttäratsastaja on Piia Pantsu, jonka saavutuksia ovat maailmanmestaruuspronssi vuodelta 2002 sekä voittoja ja sijoituksia maailman vaativimmista kenttäkilpailuista. Muita nykyaikojen menestyneitä suomalaisia kenttäratsastajia ovat muiden muassa Cajus Aminoff, Katri Wäyrynen ja Sanna Siltakorpi.


title: Kenttäratsastus

text: Kenttäratsastuksen maailmanmestaruuskilpailuja on järjestetty vuodesta 1966 lähtien neljän vuoden välein. Niissä kilpaillaan sekä joukkue- että yksilömestaruuksista.


title: Kenttäratsastus

text: Kenttäratsastuskilpailun kestävyyskoe on niin fyysisesti kuin henkisestikin vaativa, ja sekä kenttähevosia että -ratsastajia menehtyy maailmalla tapaturmaisesti sen suorituksessa lähes vuosittain. Onnettomuudet liittyvät yleensä maastoesteillä sattuviin kumoonratsastuksiin, joissa hevonen saattaa katkaista raajansa tai kaatua pahasti ratsastajan päälle. Toisaalta sekä hevonen että ratsastaja usein selviävät hurjankin näköisestä kumoonmenosta pelkällä säikähdyksellä.


title: Kenttäratsastus

text: Onnettomuuksien tärkein ehkäisykeino on se, että ratsukko osallistuu vain taitojaan ja kuntoaan vastaaviin kilpailuihin ja kilpailee ainoastaan parhaassa vireessään. Jos ratsastaja kestävyyskokeen aikana tuntee, ettei kaikki ole täysin kohdallaan, hänen on viisainta keskeyttää kilpailu. Erityisesti olympialaisissa kestävyyskoe on tässä suhteessa ongelma, sillä varsinkin joukkuekilpailuun päätyy ratsukoita jotka eivät ole täysin kilpailun tasolla.


title: Kenttäratsastus

text: Onnettomuuksia pyritään ehkäisemään maastoratojen ja -esteiden hyvällä suunnittelulla. Esteet rakennetaan kiinteiksi ja jykevän oloisiksi, koska tällaiset esteet hevonen joko hyppää rohkeasti ja hyvin tai yleensä kieltäytyy kokonaan hyppäämästä. Hevoselle pyritään myös antamaan tilaa kiertää este, jos rohkeus pettää. Lisäksi esteiden rakenteilla pyritään välttämään erityisesti kaikkein vaarallisimmat kumoonratsastukset, joissa hevonen heittää kuperkeikan suoraan ratsastajansa päälle.


title: Kenttäratsastus

text: Hevosten jalat suojataan kestävyyskoetta varten mahdollisimman hyvin. Sekä jalkoja että rungon alapuolta saatetaan myös rasvata, jotteivät ne juuttuisi kiinni esteisiin. Ratsastajalla ovat pakollisia sekä kypärä että selkää ja sisäelimiä suojaava turvaliivi.


title: Saransk

text: Saransk (mord. Саран ош, "Saran oš", ) on Venäjän federaatioon kuuluvan Mordvan tasavallan pääkaupunki. Se sijaitsee Saranka- ja Insar-jokien yhtymäkohdassa Volgan vesistöalueella, 642 kilometriä Moskovasta.


title: Saransk

text: Saransk voi tarkoittaa sekä varsinaista Saranskin kaupunkia että hieman laajempaa, Mordvan tasavallan paikallishallinnon piiritason yksikköä Saranskin kaupunkipiirikuntaa (Gorodskoi okrug Saransk). Kaupunkipiirikunnassa asui vuoden 2010 väestönlaskennan mukaan yhteensä 324 973 henkeä, joista Saranskin kaupungissa 297 415. Lisäksi Saranskin kaupunkipiirikuntaan luetaan "Luhovkan" (8 639 as.), "Nikolajevkan" (5 058 as.) ja "Jalgan" (5 672 as.) kaupunkityyppiset taajamat sekä 8 179 maaseudun asukasta.


title: Saransk

text: Saransk perustettiin 1641 rajalinnoitukseksi Venäjän kaakkoisrajalle. Kaupunginoikeudet se sai 1651. Kaupungissa on säilynyt monia historiallisia rakennelmia aina linnoituksen perustamista lähtien. Rautatieverkkoon Saransk liitettiin 1893. Kaupungin vanha keskusta rekonsturoitiin 1960- ja 1970-luvuilla. Tuolloin myös lisättiin leveät kadut ja rakennettiin laajoja asuinalueita.


title: Saransk

text: Saranskissa on useita teollisuuslaitoksia. Tärkeimmät teollisuudenalat ovat sähkökaapelien valmistus sekä kemian-, tekstiili-, elintarvike-, koneenrakennus- ja metalliteollisuus. Kaupungissa on myös kaksi voimalaitosta.


title: Saransk

text: Kaupunkiin johtavat hyvät maantie- ja rautatieyhteydet ja sillä on lentoasema.


title: Saransk

text: Saranskissa toimii Mordvan valtionyliopisto (perustettu 1957), useita tekniikan oppilaitoksia, draamateatteri (perustettu 1961), nukketeatteri ja komediateatteri sekä Mordvan alueen historiallinen museo, Mordvan kulttuurimuseo ja taidemuseo. Saranskin nukketeatteri on hyvin suosittu ympäri Venäjää. Kaupungissa toimii myös Mordvan kansalliskirjasto.


title: Saransk

text: Kaupungin jalkapallojoukkue FC Mordovia Saransk nousi ensimmäistä kertaa historiassa Venäjän ylimmälle sarjatasolle Valioliigaan kaudelle 2012–2013.


title: Vikellys

text: Vikellys on akrobatiaa liikkuvan hevosen selässä. Hevonen laukkaa halkaisijaltaan vähintään 15-metrisellä ympyrällä vastapäivään, ja ympyrän keskellä oleva juoksuttaja antaa merkkejä hevoselle ääniapujen, juoksutusraipan sekä juoksutusliinan avulla. Vikeltäjät hyppäävät vauhdissa hevosen selkään ja suorittavat siellä erilaisia voimisteluliikkeitä. Hevosen rungon ympäri on kiinnitetty erityinen vikellysvyö, jonka tukevat kahvat ja kaksi jalkalenkkiä helpottavat olennaisesti liikkeiden suorittamista. Vikellystä voi harjoitella myös ilman hevosta niin kutsutulla vikellyspukilla. Vikeltämistä harjoitellaan laukan lisäksi myös käynnissä. Vikellykseen liittyvät varsinaisten vikellysharjoitusten ohella kiinteänä osana voimistelu, venyttely, jumppaaminen ja liikkuvuusharjoitukset.


title: Vikellys

text: Vikellystä harrastettiin jo antiikin aikana sirkuksissa. 1800-luvulla sekä 1900-luvun alussa vikellys oli tärkeä osa ratsuväen harjoittelua. Vasta 1940-luvulla vikellyksestä tuli lasten ja nuorten laji. Suomeen vikellys rantautui 1980-luvun puolessavälissä, jolloin Katariina Kaartinen (nyk. Alongi) aloitti vikellyksen Sipoossa Knaperbackan Ratsastuskoululla, aluksi lähinnä ulkomailta tuotujen opaskirjojen varassa, myöhemmin leireillä Saksassa muutaman muun knaperbackalaisen kanssa. Seurauksena oli Suomen ensimmäisen vikellysjoukkueen perustaminen. Vähitellen 1980-luvun lopulla vikellys levisi muuallekin Etelä-Suomeen, kun Tuomarinkylään ja Kilon tallille perustettiin joukkueet, ja sieltä edelleen muualle Suomeen (mm. Messilään). Ensimmäisiä vikellyskilpailuja järjestettiin 1980-luvun lopulla ja 1990-luvun alussa. Sittemmin vikellysjoukkueita on perustettu monille talleille, ja niitä on nykyään parikymmentä. Vuosittain järjestetään 2–4 kansallista kilpailua ja 1–3 aluekilpailua. Yksin- ja joukkuevikellyksessä kilpaillaan sekä Suomen että Pohjoismaiden mestaruuksista. Vuosittain järjestetään noin 10 kansainvälistä vikellyskilpailua eli CVI ("Concours de Voltige International")-kilpailua eri puolilla maailmaa sekä vuorovuosin EM- ja MM-kilpailut.


title: Vikellys

text: Nykyään vikellys on vaativa kilpaurheilulaji mutta myös erinomainen tapa parantaa notkeuttaan, tasapainoaan ja koordinaatiokykyään. Laji sopii kaikille, jotka pitävät hevosista ja voimistelusta. Vikellys sopii erityisesti lapsille ja nuorille (suurin osa lajin harrastajista on 11–17-vuotiaita tyttöjä), mutta vikellyksen voi aloittaa vanhempanakin.


title: Vikellys

text:
Hyvä vikellyshevonen on luonteeltaan rauhallinen ja sillä on pyöreä, tasainen laukka. Vikellyshevoset ovat yleensä kookkaita ja vahvaselkäisiä, jotta ne jaksavat kantaa selässään useita vikeltäjiä samanaikaisesti. Kilpailuissa vikellyshevosen tai -ponin on oltava vähintään 7-vuotias. Hevosella on tavanomaisten juoksutusvarusteiden (nivelsuitsitus sekä sivuohjat ja suojat tai pintelit) lisäksi vikellysvyö, joka kulkee hevosen rungon ympäri ja johon sivuohjat kiinnitetään. Vikellysvyössä on kaksi tukevaa kahvaa sekä molemmin puolin jalkalenkit, jotka voivat olla säädettävät. Lisäksi kahvojen välissä voi olla ylimääräinen, nahasta valmistettu pehmeä kahva. Kaikki muut lenkit ja kahvat ovat kiellettyjä. Vikellysvyön alla käytetään vaahtomuovia sekä hevosen selkää suojaavaa vikellyspatjaa kooltaan enintään 90 x 100 cm.
Juoksuttajalla on käytössään juoksutuspiiska sekä juoksutusliina eli pitkä leveä hihna, joka kulkee hevosen suitsista juoksuttajan käteen.


title: Vikellys

text: Vikeltäjät käyttävät joustavaa, urheilullista voimisteluasua tai verryttelyhousuja sekä kumipohjaisia voimistelutossuja. Kypärää ei vikellyksessä käytetä, sillä se vaikeuttaa liikkeiden suorittamista ja on jopa turvallisuusriski. Pitkät hiukset on pidettävä kiinni sidottuina. Joukkuekilpailussa joukkueen jäsenten asujen tulisi olla siistit ja yhtenäiset ja juoksuttajan asun sopia yhteen niiden kanssa.


title: Vikellys

text: Perusliikkeet eli pakolliset liikkeet ("compulsories") vaativat vikeltäjältä monipuolisia taitoja kuten voimaa, nopeutta, tasapainoa ja notkeutta. Niitä on seitsemän, ja joukkuevikellyksessä ne jaetaan kahteen osaan (blokkiin). Ensimmäisen blokin liikkeet ovat selkäänhyppy, perusistunta, polvivaaka ja mylly, toisessa blokissa esitetään sakset, seisonta ja lankku. Joukkuevikellyksessä selkäänhyppy esitetään myös blokkien välissä. Liikkeet jaetaan staattisiin ja dynaamisiin. Dynaamisia perusliikkeitä ovat myllyt, sakset ja lankku, jotka ovat myös perusliikkeistä vaikeimmat.


title: Vikellys

text: Kaikki liikkeet alkavat perusasennosta eli istuvasta asennosta ja myös päättyvät tähän asentoon, kun liike on kestänyt vaaditut neljä laukka-askelta. Perusasennossa vikeltäjä istuu lähellä vikellysvyötä selkä suorana ja katse eteenpäin pitäen molemmin käsin kiinni vikellysvyön kahvoista.


title: Vikellys

text: "Selkäänhypyssä" vikeltäjä juoksee ympyrän sisäpuolella eli hevosen vierellä vasemmalla puolella laukan tahdissa, tarttuu molemmilla käsillä vikellysvyön kahvoihin (otteita on useita erilaisia) ja ponnistaa laukka-askeleiden antaman vauhdin avulla hevosen selkään heittäen oikean jalan korkealle hevosen lautasten yli.


title: Vikellys

text: "Perusistunta" muistuttaa perusasentoa. Siinä vikeltäjä istuu selkä suorana. Olkapäästä kulkee suora linja lonkan kautta kantapäähän, varpaat osoittavat alaspäin. Vikeltäjä nostaa kädet suorina sivuilleen niin, että sormet ovat suunnilleen silmien korkeudella.


title: Vikellys

text: "Polvivaa'assa" vikeltäjä nousee ensin polvilleen pitäen kahvoista kiinni ja nostaa sitten oikean jalan vaakasuoraan taaksepäin ja vastakkaisen käden vaakasuoraan eteenpäin niin, että sormet ja varpaat ovat silmien tasolla. Liikkeen lopuksi vikeltäjä laskee käden kahvaan ja samanaikaisesti suoristaa molemmat jalat suoraksi ja liukuu pehmeästi istuvaan asentoon. Ihanteellinen polvivaaka on sellainen, jossa jalka ja käsi nousevat ja laskeutuvat yhtä aikaa.


title: Vikellys

text: "Myllyssä" vikeltäjä suorittaa 360 asteen käännöksen istuvasta asennosta eli kääntyy neljännesympyrän verran aina neljän laukka-askeleen välein. Ensin vikeltäjä nostaa oikean jalan suorana ja korkealla kaulan yli vasemmalle puolelle niin, että hän istuu sisäpuolelle päin sivuittain hevosen selässä. Seuraavaksi vikeltäjä kääntyy samalla tavalla takaperin, sitten ulkopuolelle ja lopuksi taas takaisin normaaliin asentoon. Jalat pysyvät suorina koko ajan, samoin selkä. Mylly päättää ensimmäisen blokin, ja sitä seuraa välittömästi alastulo samassa tahdissa. Alastulossa vikeltäjä nostaa ojennetun oikean jalkansa korkealle hevosen kaulan yli puoliympyrän muotoisessa kaaressa, laskeutuu maahan jalat lähestulkoon suorina hevosen etujalkojen viereen ja lähtee välittömästi juoksemaan samaan suuntaan kuin hevonen.


title: Vikellys

text: "Sakset" on kaksiosainen liike. Siinä vikeltäjä ottaa ensin jaloillaan vauhtia edestä, kumartuu eteenpäin ja kahvoista kiinni pitäen heittää jalat suorina korkealle hevosen lautasten yläpuolelle ilmaan, jossa jalat saksaavat: vasen jalka siirtyy ristiin oikean yli ja ratsastaja kääntyy istumaan takaperin. Seuraavaksi vikeltäjä tekee saman niin, että hän heittää jalat korkealle eteen- ja ylöspäin (eli jälleen hevosen lautasten yläpuolelle) ja uuden saksauksen jälkeen päätyy istumaan taas oikein päin.


title: Vikellys

text: "Seisonnassa" vikeltäjä nousee ensin kahvoista kiinni pitäen polvilleen ja kyykyn kautta seisovaan asentoon, jossa hän nostaa molemmat kädet suorina sivuilleen silmien tasolle. Polvet ovat hiukan koukussa ja joustavat ja jalkapohjat ovat rentoina. Liikkeen lopuksi vikeltäjä tarttuu kahvoihin ja liukuu pehmeästi ja suorin jaloin istuvaan asentoon hevosen selkään.


title: Vikellys

text: "Lankussa" on kaksi vaihetta, joista jälkimmäinen päättyy alastuloon. Ensimmäisessä vaiheessa vikeltäjä heittää ojennetut jalkansa taakse ylös ja päätyy käsiseisontaan. Tästä asennosta lantio taitetaan terävästi alas ja vikeltäjä liukuu pehmeästi sivuittain istumaan vasemmalle puolelle, pää ja hartiat kuitenkin kääntyneinä eteenpäin. Toinen osa alkaa ensimmäisen tapaan käsiseisonnalla ja laskeutuu siitä laajassa kaaressa pehmeästi maahan ympyrän ulkopuolelle, katse ja vartalo suunnattuna hevosen menosuuntaan.


title: Vikellys

text: Tekniset liikkeet , jotka kuuluvat yksinvikeltäjien kilpailuohjelmaan määritellään uudelleen joka toinen vuosi. Kustakin ryhmästä (tasapaino, ajoitus/rytmi, lihasvoima, ponnistusvoima ja liikkuvuus) on yksi tekninen liike. Tällä hetkellä esimerkiksi tasapainoliikkeenä on takaperin seisonta vapaalla käsiliikkeellä ja ajoitusliikkeenä kärrynpyörä hevosen kaulalta selänpuolelle.


title: Vikellys

text: Vapaaohjelmassa vain mielikuvitus on rajana (tosin liikkeiden on tässäkin oltava sääntöjen mukaisia). Siinä vikeltäjä tai joukkue saa itse suunnitella yksilöllisen ohjelman, johon kuuluu sekä staattisia että dynaamisia liikkeitä. Joukkuevikellyksen vapaaohjelmassa esitetään yhdistelmä yksöis-, kaksois- ja kolmoisliikkeitä.


title: Vikellys

text: Vikellys kuuluu Suomen Ratsastajainliiton määrittelemiin kilpailulajeihin. Vikellyksessä kilpaillaan sekä yksin- että joukkuevikellyksessä. Nykyään ikärajoja ei enää ole, vaan kuka tahansa voi kilpailla kummassakin sarjassa iästä riippumatta (aiemmin joukkuevikellyksen yläikäraja oli 18 vuotta ja yksinvikellyksen alaikäraja 14 vuotta). SRL:n noudattamat säännöt eroavat hieman kansainvälisen ratsastusliiton (Fédération Equestre Internationale, FEI) säännöistä.


title: Vikellys

text: Kansallisissa kilpailuissa on oltava 2–5 tuomaria (aluekilpailuissa riittää yksi), jotka ovat sijoittuneet eri puolelle areenaa. Päätuomarin vieressä istuu ajanottaja. Perusliikkeiden, vapaaohjelman ja yleiskuvan arviointi tapahtuu asteikolla 0–10 (desimaalien käyttö on sallittua) seuraavasti:Perusliikkeissä tehdyistä virheistä vähennetään pisteitä vikellyssäännöissä mainitulla tavalla. Esimerkiksi jokaisesta puuttuvasta laukka-askeleesta perusistunnassa, polvivaa'assa tai seisonnassa vähennetään 1 piste, tasapainon menetyksestä ja sen seurauksena kahvoihin tarttumisesta kesken edellä mainittujen liikkeiden vähennys on 2 pistettä. Nolla annetaan muun muassa jokaisesta suorittamatta jääneestä tai enimmäisajan jälkeen suoritetusta liikkeestä, vikeltäjän putoamisen seurauksena tai kahdesti suoritetusta perusliikkeestä.


title: Vikellys

text: Teknisessä ohjelmassa annetaan kymmenen arvosanaa: jokaisesta viidestä liikkeestä yksi arvosana, sommittelun tekninen tai taiteellinen osa, esittäminen ja hevosen arvostelusta kaksi arvosanaa.


title: Vikellys

text: Vapaaohjelmassa (kür) arvostellaan arvosanoin neljä osa-aluetta, jotka ovat vaikeusaste, sommittelu, esittäminen ja hevonen. Pisteillä on eri kertoimet riippuen siitä, onko kyseessä joukkue- vai yksinvikellys.


title: Vikellys

text: Musiikin käyttö ohjelmissa on sallittua ja jopa suotavaa.


title: Vikellys

text: Vikellysjoukkue koostuu juoksuttajasta, kuudesta vikeltäjästä, yhdestä varavikeltäjästä ja hevosesta. Joukkuekilpailu koostuu kahdesta osasta: perusliikkeet ja vapaaohjelma.


title: Vikellys

text: Kaikki seitsemän vikeltäjää suorittavat perusliikkeet määrätyssä järjestyksessä kahdessa blokissa siten, että ensin joukkueen kaikki jäsenet suorittavat ensimmäisen blokin liikkeet ja vasta sen jälkeen kaikki suorittavat toisen blokin liikkeet. Vapaaohjelma koostuu sekä staattisista ja dynaamisista liikkeistä ja jokaisen vikeltäjän on suoritettava siinä ainakin yksi liike. Vapaaohjelmassa hevosen selässä saa olla kerrallaan korkeintaan 3 vikeltäjää, joista kahden on oltava jatkuvasti hevosen kanssa kosketuksissa. Perusliikkeiden enimmäisaika on 7 minuuttia ja vapaaohjelman 4 minuuttia.


title: Vikellys

text: Jokaisen vikeltäjän perusliikkeiden (7 liikettä) pisteet lasketaan yhteen ja jaetaan kuudella (vikeltäjien määrällä), tähän lisätään hevospiste ja tulos jaetaan yhdeksällä. Vapaaohjelmasta annetaan neljä arvosanaa: vaikeusasteesta (kerroin 1; vain 25 vaikeinta liikettä arvostellaan), sommittelusta (kerroin 2), esittämisestä (kerroin 2,5) ja hevosesta (kerroin 1,5). Kokonaistulos jaetaan seitsemällä. Jos kilpailu käydään yhdessä kierroksessa, perusliikkeiden ja vapaaohjelman pisteet lasketaan yhteen ja jaetaan kahdella. Jos kilpailu käydään kahdessa kierroksessa, lasketaan kolmen osasuorituksen (1. kierroksella perusliikkeet ja vapaaohjelma, 2. kierroksella vapaaohjelma) pisteet yhteen ja jaetaan kolmella. Tulos pyöristetään kolmanteen desimaaliin. Jos kahdella joukkueella on sama tulos, perusliikkeiden kokonaispistemäärä ratkaisee paremmuuden.


title: Vikellys

text: Yksinvikellyksessä ohjelma koostuu kolmesta osasta: perusliikkeet, tekninen ohjelma ja vapaaohjelma. Kaikki ohjelman osat on suoritettava samalla hevosella. Ohjelman aikana vikellysympyrällä ei saa juoksuttajan, hevosen ja vikeltäjän lisäksi olla muita ja kaikki ulkopuolinen apu on kielletty.


title: Vikellys

text: Perusliikkeet suoritetaan määrätyssä järjestyksessä. Niiden jälkeen seuraa tekninen ohjelma, jossa viiden pakollisen teknisen liikkeen lisäksi vikeltäjä esittää vapaavalintaisia liikkeitä. Lopuksi esitetään vapaaohjelma, joka koostuu sekä staattisista että dynaamisista liikkeistä (myös välihyppyjä suositellaan). Vapaaohjelman on sisällettävä vähintään seitsemän liikettä. Perusliikkeistä ei oteta aikaa, mutta teknisen ohjelman ja vapaaohjelman pituus on yksi minuutti.


title: Vikellys

text: Perusliikkeistä annetaan yhteensä kahdeksan arvosanaa (yksi jokaisesta seitsemästä perusliikkeestä ja lisäksi hevosen arvosana, joka kerrotaan kahdella). Nämä arvosanat lasketaan yhteen ja jaetaan yhdeksällä. Teknisessä ohjelmassa annetaan kymmenen arvosanaa: yksi jokaisesta viidestä teknisestä liikkeestä, sommittelusta (kerroin 2), esittämisestä (kerroin 1) sekä hevosesta (kerroin 2). Nämä arvosanat lasketaan yhteen ja jaetaan kymmenellä. Vapaaohjelmasta annetaan neljä arvosanaa: vaikeusasteesta (korkeintaan 10 liikettä arvostellaan, helpoimmista liikkeistä ei saa pisteitä lainkaan), sommittelusta, esittämisestä (kerroin 2) ja hevosesta. Nämä arvosanat lasketaan yhteen ja tulos jaetaan viidellä. Jos kilpailu käydään yhdessä kierroksessa, kokonaistulos saadaan laskemalla kaikki edellä mainitut pisteet yhteen (vapaaohjelman pisteet kerrottuna kahdella) ja jakamalla tulos neljällä. Jos kilpailu käydään kahdessa kierroksessa, suoritus koostuu neljästä osasuorituksesta (1. kierroksella perusliikkeet ja vapaaohjelma, 2. kierroksella tekninen ohjelma ja vapaaohjelma), joiden tulokset lasketaan yhteen ja jaetaan neljällä. Tulos pyöristetään kolmanteen desimaaliin. Jos kahdella vikeltäjällä on sama kokonaispistemäärä, perusliikkeiden pisteet ratkaisevat paremmuuden.


title: Vikellys

text: Pas-de-deux on kaksinvikellysluokka, jossa kaksi vikeltäjää suorittaa yhdessä kahden minuutin vapaaohjelman. Arvostellaan kuten yksinvikellyksen vapaaohjelma.


title: Tommi Lempinen

text: Tommi Lempinen (s. 1978) on auto- ja liikennetoimittaja sekä tv-persoona.


title: Tommi Lempinen

text: Lempinen on työskennellyt toimittajana eri autoalan medioissa, muun muassa Tekniikan Maailmassa, Ilta-Sanomissa sekä Yleisradiossa. Lisäksi hän on juontanut Yle TV2:n autoiluun keskittyvää Puskuri-ohjelmaa.


title: Tommi Lempinen

text: Vuonna 2015 perusti Tommi Lempinen ja Anna Luhtasela (Fiskars) kulttuuriyhdistyksen Plattform ry jonka tarkoitus on luoda kohtaamisia taiteen tekijöille ja kokijoille.


title: Boaco

text: Boaco on departementti Nicaraguassa. Sen pääkaupunki on Boaco. Vuonna 2012 departementin asukasluvuksi arvioitiin 174 682. Boacon pinta-ala on 4 176,68 km².


title: Shakermaker

text: Shakermaker on Oasiksen kappale ja 13. kesäkuuta 1994 julkaistu single. Singlen b-puolia ovat kappaleet "D'Yer Wanna Be A Spaceman?", "Alive (8 raita demo)" ja "Bring It On Down (Live)". Parhaimmillaan single nousi virallisella Ison-Britannian single-listalla sijalle 11. Sijoitus on Oasiksen toiseksi huonoin brittilistalla - "Shakermakerin" jälkeen kaikki Oasis-singlet ovat päätyneet Briteissä top-10:een. Singleä on myyty Britanniassa noin 300 000 kpl. Kappale itsessään on eräs Oasiksen suosituimmista. Yhtyettä syytettiin plagioinnista, koska kappale muistuttaa Coca-Colan 80-luvun mainoskampanjassa soinutta laulua. Asiaa ei kuitenkaan viety oikeuteen. Liam Gallagher on kertonut pitävänsä kappaleesta sen psykedeelisyyden vuoksi. Noel Gallagher on kertonut "Shakermakerin" kirjoittamisesta: "Ajattelin että ihmiset varmaan luulevat minua mielipuoleksi, kun kirjoitan muovailuvahasta, liikennevaloista ja ystävistä kuten Mr. Soft".


title: Shakermaker

text: Kaikki kappaleet kirjoittanut Noel Gallagher, ellei toisin mainita.


title: Kai Pulliainen

text: Kai Pulliainen (s. 22. huhtikuuta 1955 Helsinki) on suomalainen basisti. Hän on Agentsin alkuperäisbasisti ja soittaa yhtyeen nykykokoonpanossakin. Kain pikkuveli Esa Pulliainen toimii Agentsin soolokitaristina ja johtohahmona.


title: Kai Pulliainen

text: Kai Pullianen on soittanut Agentsien levyjen lisäksi muun muassa Rauli "Badding" Somerjoen albumeilla "Ikkunaprinsessa, Tähdet, tähdet" ja "Laivat".


title: Kai Pulliainen

text: Hän asuu Helsingin Vallilassa.


title: Tengiz Abuladze

text: Tengiz Abuladze (; 31. tammikuuta 1924, Tbilisi – 6. maaliskuuta 1994, Tbilisi) oli georgialainen elokuvaohjaaja.


title: Tengiz Abuladze

text: Abuladze opiskeli Rustavelin teatteri-instituutissa Tbilisissä vuosina 1943–1946 ja valmistui myöhemmin Moskovan VGIK-elokuvakoulusta vuonna 1953. Abuladze aloitti uransa laatimalla dokumenttielokuvia Georgian kansanperinteestä Revaz Tškheidzen kanssa. Hänen ensimmäinen varsinainen elokuvansa "Magdanas lurdža" palkittiin Cannesin elokuvajuhlilla vuonna 1956. Myös hänen seuraava työnsä "Kaipuu" (1959) sai useita palkintoja. Vuonna 1962 valmistunut vuoristokylään sijoittuva tragikomedia "Minä ja hassu sukuni" perustui vuorostaan Nodar Dumbadzen romaaniin ja sai myös suuren suosion.


title: Tengiz Abuladze

text: Sukupolvensa johtavaksi elokuvaohjaajaksi Abuladze nousi kuitenkin trilogiansa myötä. "Rukous" vuodelta 1967 sai inspiraationsa Važa-Pšavelan runoista. Toinen osa, eeppinen "Toivomuspuu", (1976) sijoittui samoihin, ajalle tyypillisiin jylhiin georgialaisiin maisemiin ja sai myös useita palkintoja. 1970-luvun lopussa Abuladze liittyi kommunistiseen puolueeseen ja vuonna 1980 hänet nimitettiin Neuvostoliiton kansantaiteilijaksi; pinnalta hän vaikutti täydelliseltä neuvostoliiton kulttuurieliitin jäseneltä, kunnes vuonna 1984 hän sai valmiiksi trilogiansa viimeisen osan. "Katumus" oli voimakkaan brutaali kuvaus Stalinin suuresta puhdistuksesta, ja se voitiin julkaista vasta muutamaa vuotta myöhemmin Mihail Gorbatšovin glasnost-politiikan myötä. Se sai suuryleisön ja nousi yhdeksi koko ajanjakson tärkeimmistä teoksista, jolla oli pitkäaikainen vaikutus poliittiseen tietoisuuteen Neuvostoliitossa.


title: Heikki Sandrén

text: Heikki Sandrén (s. 1. kesäkuuta 1960) on suomalainen rumpali.


title: Heikki Sandrén

text: Sandren on opiskellut Sibelius-Akatemian jazz-linjalla.


title: Heikki Sandrén

text: 1980-luvun puolivälin jälkeen hän soitti muun muassa Pekka Toivasen ja Severi Pyysalon yhtyeissä.


title: Heikki Sandrén

text: Sandrén on toiminut Agents-yhtyeen rumpalina yli 20 vuoden ajan. Hän liittyi Agentseihin vuonna 1992. Aiemmin yhtyeessä soitti alkuperäisrumpali Juha Takanen.


title: Heikki Sandrén

text: Sandrén on soittanut vuoden 2015 alusta lähtien Varjokuva-orkesterissa.


title: Eteinen

text: Eteinen on huoneiston sisäänkäyntiin tai tuulikaappiin välittömästi liittyvä huonetila tai tila. Eteisestä on kulkuyhteys huoneiston muihin huoneisiin ja tiloihin.


title: Eteinen

text: Eteistä käytetään yleensä myös vaatesäilytystilana; vaatteet sijoitetaan avonaulakkoon, komeroihin tai vaatehuoneeseen. Eteisestä on usein suora käynti WC:hen.


title: Battler Britton

text: Robert Hereward "Battler" Britton (kunniamerkit DSO eli "Distinguished Service Order", DFC eli "Distinguished Flying Cross" ja "Croix de Guerre" palkilla) on kuvitteellinen brittiläinen sarjakuvahahmo.


title: Battler Britton

text: Battler Britton on lentäjä-ässä, entinen Perun laivaston luutnantti ja muukalaislegioonan kapteeni (Croix de Guerre lienee saatu siellä). Keskimmäinen nimi Hereward viittaa muinaiseen normanneja vastaan taistelleeseen sankariin. Lempinimi Battler Britton viitannee paitsi kantajansa taistelutaitoihin, myös ilmasotaan Britanniasta ("Battle of Britain").


title: Battler Britton

text: Sotilasarvoltaan Britton on useimmiten majuri, muutamassa tarinassa everstiluutnantti ja ainakin kertaalleen eräässä kansallisen Kiinan lentojoukkoihin sijoittuvassa tarinassa eversti.


title: Battler Britton

text: Sarjakuvan loi Mike Butterworth ja sen ensimmäinen piirtäjä oli Geoff Campion. Ensimmäisen kerran Battler Britton ilmestyi päiväsarjakuvana "The Sun" lehdessä 7. tammikuuta 1956. Sen jälkeen sitä julkaistiin lehdissä "Thriller Picture Library" (TPL) ja "Air Ace Picture Library" (AAPL). Kustantaja Fleetway julkaisi kaksi kokoomateosta kovissa kansissa vuosina 1960 ja 1961. Ensimmäinen niistä julkaistiin myös Suomessa nimellä "Battler Britton, kertomuksia joistakin niistä seikkailuista, joihin ilmavoimien everstiluutnantti Robert Hereward Britton joutui sodan aikana" (Sarjakustannus, Tampere 1962).


title: Battler Britton

text: Sarjaa piirsi suuri joukko eri piirtäjiä: Colin Merritt, Mike Western, John Gillat, Peter Sutherland, Ian Kennedy, Enric Sio, Ferdinando Tacconi, Dino Battaglia, Sergio Tarquinio, Nevia Zeccara, Renzo Calagari, Gino D'Antonio, Giorgio Trevisan, Guy Mouminoux, Kurt Caesar, Solano Lopez ja Hugo Pratt.


title: Battler Britton

text: Suomessa Battler Brittonia julkaistiin Korkeajännityssarjassa ja Pilotti-lehdessä (Semic Press, 1971–1975) sekä "Siivet"-lehdessä 1962-. Korkeajännityksen aikaisemmat sankarit, kuten Rick Random, olivat peräisin brittiläisestä "Super Detective Library" -lehdestä, mutta Battler Brittonia julkaisi TPL, jonka sarjoja alettiin julkaista Suomessa.


title: Battler Britton

text: Ensimmäinen suomeksi julkaistu tarina oli "Hävittäjälentäjä Britton" ("Battler Britton and the Island Fortress"), Korkeajännityssarja 9/1958 (TPL 160). Sen oli piirtänyt Ferdinando Tacconi, syntyjään italialainen sarjakuvataiteilija. Myöhemmin hän on piirtänyt sarjakuvia Dylan Dog, Nick Raider ja luonut Aristokraatit-sarjakuvan ("Gli Aristocratici"), jota on julkaistu Suomessakin.


title: Battler Britton

text: Battler Brittonin tarinoiden juonet ovat epätodellisia ja huimia seikkailuja, joista sankari selviää lähes yliluonnollisilla lentotaidoillaan ja uskomattomalla onnellaan. Hän on brittiläisen hengen ja isänmaallisuuden ruumiillistuma.Kvaak - Battler Britton


title: Mohammed Alim Khan

text: Mohammed Alim Khan (1880–1944) oli Buharan emiirikunnan viimeinen emiiri ja Manghit-dynastian viimeinen hallitsija vuosina 1911–1920.


title: Mohammed Alim Khan

text:
Vaikka Buhara oli Venäjän keisarikunnan vasallivaltio vuodesta 1873, säilyivät paikalliset valtarakenteet.
Isä lähetti 13-vuotiaan Alimin opiskelemaan Pietariin nykyaikaista sotataitoa ja lakia. Vuonna 1896 hän palasi Pietarista kotiin, jossa neuvoi isäänsä hallinnossa.


title: Mohammed Alim Khan

text: Alim Khan seurasi isäänsä emiirinä tämän kuoltua 1910. Venäjän vallankumouksen jälkeen Mihail Frunzen komentama puna-armeija miehitti Buharan syyskuussa 1920, jolloin Alim Khan pakeni Afganistaniin. Hän kuoli Kabulissa vuonna 1944.


title: Cigarettes & Alcohol

text: Cigarettes & Alcohol on rock-yhtye Oasiksen kappale ja single joka julkaistiin 10. lokakuuta 1994. Single nousi Ison-Britannian single-listan sijalle 7. "Cigarettes & Alcohol" julkaistiin albumilta Definitely Maybe, koska kappale oli osoittautunut erittäin suosituksi yhtyeen konserteissa. Singleä on myyty kotimaassaan Isossa-Britanniassa noin 351 000 kappaletta ja sen kansikuvasta nousi kohu, erityisesti uskonnolliset piirit eivät pitäneet siitä, eräässä lehtiartikkelissa sen väitettiin kannustavan nuorisoa runsaaseen päihteiden käyttöön, myös kappaleen sanomaa ja koko yhtyeen asennetta paheksuttiin. Singlen b-puolia ovat "I Am The Walrus (Live)", "Listen Up" ja "Fade Away", jotka ovat julkaistu myös The Masterplan kokoelmalevyllä. Kappale on yksi yhtyeen suoraviivaisimpia ja raskaimpia ja se sisältää T. Rexin "Get It On" -kappaletta mukailevan kitarariffin.


title: Cigarettes & Alcohol

text: Kaikki kappaleet kirjoittanut Noel Gallagher, ellei toisin mainita.


title: Carlsberg

text: Carlsberg A/S on tanskalainen maailman neljänneksi suurin panimoalan konserni. Yhtiön tunnetuin olutmerkki on Carlsberg, mutta se valmistaa myös Tuborgia ja suurta määrää paikallisia merkkejä ympäri maailman.


title: Carlsberg

text: Carlsbergia hallitsee Carlsberg-säätiö, jolla oli vuoden 2016 lopulla 75 prosentin osuus yhtiön äänimäärästä ja 30 prosenttia osakepääomasta.


title: Carlsberg

text: Carlsbergin perusti J. C. Jacobsen, jonka panimon ensimmäinen olut valmistui 10. marraskuuta 1847. Jacobsen perusti Carlsbergin laboratorion, jossa vuonna 1883 Emil Christian Hansen keksi menetelmän hiivatyypin, jota käytetään lager-oluen valmistuksessa eristämiseksi ja hallitsemiseksi. Hiiva sai nimen "Saccharomyces carlsbergensis" (myöhemmin "Saccharomyces uvarum").


title: Carlsberg

text: Ensimmäisen ulkomaisen panimonsa Carlsberg avasi vuonna 1968. Kööpenhaminan pörssiin yhtiö listautui vuonna 1970 ja samana vuonna Carlsberg yhdistyi Tuborgin panimon kanssa. Carlsbergin ja Tuborgin kansainvälinen myynti ylitti kotimaisen myynnin Tanskassa 1970-luvun lopulla.


title: Carlsberg

text: Carlsberg nimitti hollantilaisen Cees 't Hartin konsernin toimitusjohtajaksi helmikuussa 2015. Hart siirtyi Carlsbergille maailman suurimpiin lukeutuvan meijeriyhtiön FrieslandCampinan toimitusjohtajan paikalta.


title: Carlsberg

text: Eurooppalaisista panimoista Carlsbergin omistuksessa ovat muun muassa Carlsberg UK, Carlsberg Sweden, Ringnes (Norja), Feldschlösschen (Sveitsi), Sinebrychoff (Suomi), Saku Õlletehas (Viro) ja Carlsberg Polska (Puola). Yhteistyöyritys Baltic Beverages Holdingin kautta Carlsberg toimii myös Venäjän, Ukrainan ja Baltian markkinoilla. Näiden lisäksi Carlsberg omistaa panimoita myös Aasiassa ja Afrikassa.


title: Carazo

text: Carazo on departementti Nicaraguassa. Sen pääkaupunki on Jinotepe. Vuonna 2015 departementin asukasluvuksi arvioitiin 190 769.


title: Chinandega

text: Chinandega on departementti Nicaraguassa. Sillä on yhteistä rajaa Hondurasin kanssa. Departementin pääkaupunki on Chinandega. Vuonna 2015 departementin asukasluvuksi arvioitiin 429 557.


title: Chinandega

text: Departementin asukkaiden tärkein elinkeino on maatalous.


title: Chontales

text: Chontales on departementti Nicaraguassa. Sen pääkaupunki on Juigalpa. Departementin pinta-ala on 6 378 neliökilometriä ja asukasluku 182 000.


title: Hans Etholén

text: Hans Etholén on suomalainen muusikko. Hänet tunnetaan parhaiten Agents-yhtyeen alkuperäisenä komppikitaristina. Etholén soitti Agentsissa vuosina 1979–1992. Hän soitti myös bassoa Tuomari Nurmio ja köyhien ystävät -yhtyeessä. Tuomari Nurmio & Köyhien ystävät julkaisi ainoan levynsä "Kohdusta hautaan" vuonna 1979. Se nousi listaykköseksi ja valittiin myöhemmin vuoden levyksikin kevyen musiikin alalla. Köyhien ystävät hajosi, kun Tuomari Nurmio suuntautui juurimusiikista kohti toisenlaista, monimutkaisempaa ilmaisua. Agentsin jälkeen Hans on vaikuttanut eri kokoonpanoissa. Nykyisin Etholén vaikuttaa Lätsävaara Oy nimeä kantavassa yhtyeessä.


title: The Hanks

text: The Hanks on vuonna 2004 perustettu suomalainen folk-yhtye. Yhtyeen johtohahmona toimii Marko Haavisto.


title: Laskettavuus

text: Laskettavuus tai laskettavuusteoria on teoreettisen tietojenkäsittelytieteen haara, joka tutkii ongelmien ratkeavuutta ja ratkaisemisen tehokkuutta algoritmisesti. Käytännössä laskettavuusteoriassa pyritään selvittämään, voidaanko jokin ongelma ratkaista tietokoneiden avulla vai ei, ja jos voidaan, kuinka tehokkaasti. Tehokkuus voi tarkoittaa joko laskennan vaatimaa aikaa tai muistikapasiteettia.


title: Laskettavuus

text: Ongelmanasettelu on ensin muotoiltava täsmällisesti erilaisten laskennan mallien avulla, joiden voidaan ajatella olevan tietokoneiden matemaattisia malleja. Esimerkki tällaisesta mallista on Turingin kone. Vasta tämän jälkeen voidaan analysoida, kuinka paljon laskentaresursseja tehtävä vaatii tai onko se ylipäänsä ratkaistavissa.


title: Major League Baseball

text: Major League Baseball (MLB) on pohjoisamerikkalainen baseball-sarja. Se on perustettu vuonna 1903 yhdistämään kaksi pohjoisamerikkalaista liigaa, National League ja American League. Molemmat liigat on jaettu kolmeen lohkoon, ja lohkojen nimet ovat East, Central ja West molemmissa liigoissa.


title: Major League Baseball

text: Käytännössä katsoen MLB toimii yhtenä organisaationa, mutta sekä AL että NL pelaavat omat alueelliset lohkonsa. Liigat pelaavat lähes samoilla säännöillä, ainoana merkittävänä erona on, että American Leaguessa syöttäjä (pitcher) ei osallistu hyökkäyspeliin. Kun eri liigojen joukkueet pelaavat vastakkain, pelataan kotijoukkueen edustaman liigan säännöillä. MLB:n toiminnanjohtajana on tällä hetkellä Rob Manfred.


title: Major League Baseball

text: Major Leaguen syntyhetken ajoittamisesta ei olla yksimielisiä. Major League Baseball (nykyinen virallinen organisaatio) käyttää syntyhetkenä vuotta 1869, jollon ensimmäisen ammattilaisjoukkue, Cincinnati Red Stockings perustettiin. Virallisissa tilaisuuksissa liiga vietti 100-vuotisjuhliaan vuonna 1969 ja 125-vuotisjuhlaa vuonna 1994. Monet kuitenkin ajattelevat, että National Leaguen muodostaminen vuonna 1876 oli alku Major League Baseballille. Toiset taas pitävät kansallisen sopimuksen allekirjoittamisen vuonna 1903 (kahden kauden jälkeen American Leaguen muodostumisesta 1901) olevan todellinen alku Major Leaguelle.


title: Major League Baseball

text: Ensimmäinen yritys kansallisen suurliigan käynnistämiseksi oli lyhytikäinen National Association, joka toimi vuosina 1871–1875. Nykyisistä Major League joukkueista Atlanta Braves ja Chicago Cubs perustettiin National Associationin aikana.


title: Major League Baseball

text: Useat muut lakkautetut liigat ovat myös virallisesti suurena (major) pidettyjä, ja niiden tilastot ja tiedot ovat mukana Major Leaguen luvuissa. Näitä ovat Union Association (1884), American Association (1882–1891), jota ei pidä sekoittaa myöhempiin samannimisiin alasarjoihin (minor league), Players League (1890) ja Federal League (1914–1915). 1950-luvun lopulla tehtiin vakava yritys luoda kolmatta Major League -sarjaa, jonka nimeksi oli määrä tulla Continental League, mutta sitä ei koskaan pelattu.


title: Major League Baseball

text: Useat Negro-liigan pelaajat on kirjattu Baseballin Hall of Fameen. Kuitenkaan Negro-liigoja ei virallisesti pidetä suurina lähinnä siksi, että niiden tilastotiedot ovat puutteellisia.


title: Major League Baseball

text: 1860-luvulla sisällissodan aikana New York -tyylinen baseball laajeni kansallispelin asemaan, ja baseballin ensimmäinen hallintoelin, The National Association of Base Ball Players, syntyi. NABBP toimi amatööriliigan tavoin kaksitoista vuotta. Vuoteen 1867 mennessä yli 400 klubia oli liittynyt sen jäseniksi. Suurin osa vahvimmista seuroista sijaitsi maan koillisosassa.


title: Major League Baseball

text: Vuonna 1869 perustettiin ensimmäinen ammattilaisjoukkue, Cincinnati Red Stockings. Sen johdosta vuonna 1870 syntyi kiista ammatti- ja amatööripelaajien välille, ja NABBP jakautui kahteen ryhmään. Vuonna 1871 perustettiin National Association of Professional Base Ball Players. Jotkut pitävät sitä ensimmäisenä Major Leaguena. Sen amatööri vastine katosi muutaman vuoden kuluessa.


title: Major League Baseball

text: National Association osoittautui tehottomaksi. ja vuonna 1876 perustettiin National League of Professional Base Ball Clubs, joka on edelleen olemassa. Perustamisen jälkeen seurat saivat pelaajia enemmän valtaa. Seurat pystyivät valvomaan pelaajasopimuksia ja estämään pelaajia siirtymästä parempaa palkkaa maksaviin seuroihin. Seurat puolestaan velvoitettiin pelaamaan sarja ohjelman mukaan loppuun. Tätä ennen seurat olivat luovuttaneet säännöllisesti pelejä, jos ne olivat ajautunueet kauden aikana tilanteeseen, jossa ne eivät enää voineet voittaa liigan mestaruutta. National Associationin aikana tällainen oli yleistä. Myös vedonlyöntiä pyrittiin hillitsemään yhteisesti, sillä vedonlyönti saattoi tulosten oikeellisuuden kyseenalaiseksi.


title: Major League Baseball

text: Alkuvuosina National League oli myrskyisä, kilpailevien liigojen uhkaama ja pelaajat kapinoivat vihattua varauslauseketta vastaan. Lauseke rajoitti pelaajien vapaata liikkuvuutta seurojen välillä. Kilpailukykyisiä liigoja muodostettiin säännöllisesti, ja ne myös hajosivat säännöllisesti. Menestynein oli American Association (1881–1891), jota kutsuttiin joskus "olut- ja viskiliigaksi" sen suvaittua alkoholijuomien myynnin katsojille. Useina vuosina National Leaguen ja American Associationin mestarit kohtasivat loppukaudella. Nämä olivat ensimmäisiä World Series -yrityksiä.


title: Major League Baseball

text: Tuohon aikaan Yhdysvalloissa oli kymmeniä liigoja, isoja ja pieniä. National League oli suuri sen vuoksi, että sillä oli määräävä asema suurissa kaupungeissa, erityisesti New Yorkissa. Määräävän aseman saavuttaminen suurissa kaupungeissa tarjosi joukkueille medianäkyvyyttä ja tuloja, jolloin joukkueet pystyivät palkkaamaan parhaita pelaajia.


title: Major League Baseball

text: Pelaajien hinnoittelusota johti laajoihin sopimusrikkomuksiin ja oikeudellisiin kiistoihin. 1890-luvun lopulla, Western Leaguen johtaja Ban Johnson päätti haastaa National Leaguen aseman. Vuonna 1900 hän muutti liigan nimen American Leagueksi ja allekirjoitutti sopimuksia pelaajilla, jotka olivat tyytymättömiä National League maksujärjestelyihin ja ehtoihin.


title: Major League Baseball

text: American ja National Leaguen välinen kiista vaikutti koko baseball-maailmaan. Kokouksessa Leland Hotellissa Chicagossa vuonna 1901 muut baseball-liigat sopivat suunnitelmasta säilyttää riippumattomuutensa. 5. syyskuuta 1901, Eastern Leaguen puheenjohtaja Patrick T. Powers, ilmoitti perustavansa toisen National Association of Professional Baseball Leagues -sarjan, NAPBL:n tai lyhemmin NA:n.


title: Major League Baseball

text: Vaikka NA on jatkanut toimintaansa näihin päiviin saakka (vuodesta 1999 lähtien nimellä Minor League Baseball), Ban Johnson näki sen keinona syrjäyttää pienemmät kilpailijat. Ne nimittäin muodostivat uhan laajentua uusille alueille ja näin vaarantaa hänen liigansa määräävän aseman.


title: Major League Baseball

text: Ammattilaisjoukkueita oli liigassa kaudella 2013 yhteensä 30, joista yksi on Kanadasta, loput Yhdysvalloista. Sarja on pelattu joka vuosi, mutta eräinä sotavuosina sekä lakko- ja työsulkuvuosina lyhennettyinä sarjoina. Esimerkiksi kaudella 1994 sarja keskeytettiin lakon vuoksi.


title: Major League Baseball

text: Yhden sarjakauden pituus on kuusi kuukautta (huhtikuusta syyskuuhun), minkä aikana pelataan 162 peliä. Jokaisen divisioonan voittaja selviää suoraan pudotuspelehin ja jäljelle jääneistä kummankin liigan kaksi parasta kohtaavat kerrasta poikki pelattavassa niin sanotussa villi kortti-, eli wild card -ottelussa. Tuon ottelun voittaja sekä divisioonavoittajat pelaavat pudotuspelit lokakuussa. Pudotuspelien ensimmäisellä kierroksella (NL/AL divisional series, ALDS/NLDS) vastakkain pelaavat liigansa eniten voittoja saavuttanut joukkue ja wild card -voittaja. (Nykyisin on mahdollista, että joukkueet ovat samasta divisioonasta, aiemmin tämä kierrettiin) Kaksi muuta divisioonansa voittanutta joukkuetta kohtaavat toisensa. LDS noudattaa paras viidestä -järjestelmää. Seuraavalla kierroksella (NL/AL championship series, ALCS/NLCS) pelaavat vastakkain edellisen kierroksen voitolliset joukkueet. Tällä kertaa pelataan paras seitsemästä -järjestelmää käyttäen. Sekä NL:n että AL:n mestarit kohtaavat toisensa jokaisen vuoden lokakuun lopussa pelattavassa World Seriesissä.


title: Tuborg

text: Tuborg on tanskalainen olutmerkki ja olutpanimo, joka nykyään on osa panimoalan suuryritystä Carlsberg A/S:ia. Tuborg perustettiin vuonna 1873 ja vuonna 1894 se yhdistyi United Breweriesin kanssa. Vuonna 1903 panimo aloitti yhteistyön Carlsbergin kanssa ja vuonna 1970 Carlsberg osti Tuborgin.


title: Tuborg

text: Tuborgin olutmerkeistä Tuborg Green on Tanskan suosituin olut.


title: Tuborg

text: Tuborg oluita:


title: Karlovy Vary

text: Karlovy Vary (, ) on kylpyläkaupunki Tšekin länsiosassa Karlovy Varyn läänissä. Kaupungissa on 51 115 asukasta (2009), ja sen pinta-ala on 59 neliökilometriä.


title: Karlovy Vary

text: Kaupungin on perustanut vuonna 1370 Pyhän saksalais-roomalaisen keisarikunnan keisari Kaarle IV, jonka mukaan se on myös nimetty. Karlovy Vary sijaitsee Ohře- ja Teplá-jokien yhtymäkohdassa, ja se on kuuluisa kuumista lähteistään, joita on 13 suurta ja 300 pienempää. Kaupungissa järjestetään Karlovy Varyn elokuvajuhlat.


title: Karlovy Vary

text: Kaupunki on aikoinaan ollut saksalaisten suosima kylpyläkaupunki, ja siellä asui maan saksalaisvähemmistöstä huomattava osa toisen maailmansodan päättymiseen saakka. Siellä viettivät lomiaan Goethe ja muu Saksan kerma. Venäläisten suosiossa se on ollut sen jälkeen, kun Pietari Suuri vieraili siellä 1700-luvulla. Nykyisin kaupungissa asuu vakituisesti 2 000 venäläistä uusrikasta, jotka ovat kunnostaneet vanhoja asuintaloja ja rakentaneet uusia kaupungin ulkopuolelle, mistä on aiheutunut jonkin verran ristiriitoja kaupungin vanhojen asukkaiden kanssa, jotka katsovat, että hotelleja ja kasinoita pyörittävien venäläisten määrä ja vaikutusvalta on liian suuri.


title: Rinnakkaisuus

text: Rinnakkaisuus () tarkoittaa tietotekniikassa ongelman ratkaisemista siten, että sen osaongelmat ratkaistaan joko näennäisesti tai aidosti yhtä aikaa rinnakkaisissa laskennoissa.


title: Rinnakkaisuus

text: Laskennat voidaan suorittaa myös monessa tietokoneessa eli "klusterissa", jolloin yleensä käytetään termiä hajautettu järjestelmä.


title: Rinnakkaisuus

text: Eräissä tapauksissa erotellaan rinnakkaisuus () ja yhtäaikaisuus () käsitteen selkeyden vuoksi. Esimerkiksi Flynnin luokittelussa SIMD-malli kuvataan rinnakkaisena mutta ei yhtäaikaisena, koska käsittelymalli ei sisällä vuoronnusta.


title: Rinnakkaisuus

text: Rinnakkaisuus voidaan jakaa kolmeen kategoriaan seuraavasti:


title: Rinnakkaisuus

text: Perinteisesti prosessi () on tarkoittanut yhtä ajossa olevaa ohjelmaa. Rinnakkaisuus on tällöin sitä, että järjestelmässä on useita prosesseja ajossa yhtä aikaa. Näillä prosesseilla ei tarvitse olla mitään yhteistä, ja kukin niistä voi ratkaista omaa laskentaansa. Toisaalta prosessit voivat myös kommunikoida keskenään, jolloin niiden välille syntyy riippuvuuksia ja suoritettava laskenta on ainakin jossain määrin yhteinen. Käyttöjärjestelmän tehtävänä on suojata prosessit toisiltaan, tarjota niille mekanismeja keskinäiseen kommunikointiin ja päättää, mikä prosessi milloinkin on ajovuorossa (skedulointi, eli vuoronnus).


title: Rinnakkaisuus

text:
Saman prosessin sisällä olevia rinnakkaisia itsenäisesti vuoronnettavia ohjelman osia kutsutaan yleensä säikeiksi (), mutta myös termejä tehtävä () ja kevytprosessi () käytetään jonkin verran. Säie eroaa prosessista siten, että säikeellä ei ole omia resursseja kuten muistia, auki olevia tiedostoja ja niin edelleen, vaan se käyttää sen prosessin resursseja, johon se kuuluu. Säikeet ovat nykyään suosittu tapa toteuttaa laskennan rinnakkaisuutta yhden koneen sisällä,
jos käyttöjärjestelmä tukee säikeitä.


title: Rinnakkaisuus

text: Jos tietokoneessa on vain yksi suoritin, voi ainoastaan yksi prosessi (tai yksi säie) kerrallaan olla ajossa. Muut prosessit joutuvat odottamaan vuoroaan. Tämä ei aina aiheuta todellista hidastumista, sillä useimmat prosessit pyytävät välillä oheislaitteilta palvelupyyntöjä, joita ne joutuvat odottamaan. Odotuksen aikana voidaan hyvin suorittaa toista prosessia.


title: Rinnakkaisuus

text: Mikäli tietokoneessa on useita suorittimia (moniprosessointi), voi ajossa olla niin monta prosessia (tai säiettä) kuin on suorittimiakin. Yleensä järjestelmän teho ei kuitenkaan kasva lineaarisesti suorittimien määrän myötä, sillä suorittimet häiritsevät hieman toisiaan käsitellessään yhteistä fyysistä muistia tai ajaessaan käyttöjärjestelmän ytimen koodia.


title: Rinnakkaisuus

text: Rinnakkaisissa järjestelmissä tulee aina vastaan kilpailutilanne (), vaikka ohjelmat eivät muuten olisi sidoksissa toisiinsa. Tämä tarkoittaa sitä, että ne tarvitsevat edetäkseen samoja resursseja kuten muistia, levytilaa ja suoritinaikaa. Mikäli ohjelmat käyttävät yhteistä muistia (saman prosessin säikeet tai käyttöjärjestelmältä pyydetty yhteinen muistialue), ohjelmat voivat päivittää yhtä aikaa samaa muuttujaa tai tietorakennetta, mikä yleensä johtaa virheeseen. Tämän takia käyttöjärjestelmä tarjoaa mekanismeja resurssien hallittuun synkronointiin ().


title: Rinnakkaisuus

text: Testauksen kannalta rinnakkaisohjelmien perusongelma on ajoituksen muuttuminen ajokerrasta toiseen. Ajoituksen muuttuminen aiheuttaa sen, että sama ohjelma voidaan ajaa läpi hyvin monella eri tapaa, ja testausvaiheessa on mahdotonta saada aikaan kaikkia näitä mahdollisia laskentoja. Pienikin muutos ympäristössä voi muuttaa olennaisesti ajoitusta ja jokin piilevä virhe tulee näkyviin. Tätä voi kuvata myös tilaräjähdyksenä: perinteinen ohjelma suoritetaan sarjallisesti mahdollisten kontrollirakenteiden ohjaamana, mutta kuitenkin siten, että ohjelmalla on yksi ohjelmalaskuri, joka määrää laskennan sen hetkisen tilan yhdessä muistin sisällön kanssa. Rinnakkaisessa järjestelmässä ohjelmalaskureita on useita, eivätkä kaikki ohjelmat suorita samaa ohjelmakoodia. Laskennan tila on siis ohjelmalaskureiden ja muistin sisällön määräämä, jolloin mahdollisia tiloja on moninkertainen määrä sarjalliseen ohjelmaan verrattuna.


title: Rinnakkaisuus

text: A. J. Bernstein listasi vuonna 1966 ehdot rinnakkaisuuden toteuttamiseen:


title: Rinnakkaisuus

text: Ehdot on suunniteltu tarkastelemaan muuttuuko ohjelman tulos mikäli ajosuoritusta muutetaan.


title: Rinnakkaisuus

text: Ehdot ovat kuitenkin hyvin rajoittavat mikäli tietoa halutaan jakaa prosessien välillä. Jakamisen tapauksessa on siis voitava pakottaa käsittelyvuoroihin prosessien synkronoinnilla.


title: Rinnakkaisuus

text: Gene Amdahl esitti vuonna 1967 lain rinnakkaisuudesta saatavalle suoritusnopeuden kasvulle.


title: Rinnakkaisuus

text: Koska suoritusnopeutta rajoittaa tehtävän sarjamuotoiset operaatiot rinnakkaisuudesta saatava nopeutus ei ole suoraan verrannollinen suorittimien määrään. Toisin sanoen hyöty lisätyistä suorittimista vähenee.


title: Rinnakkaisuus

text: Amdahlin laki voidaan esittää muodossa:


title: Rinnakkaisuus

text: jossa:


title: Maniac Mansion

text: Maniac Mansion on LucasArtsin vuonna julkaisema graafinen seikkailupeli. Pelin juoni kertoo viktoriaanisessa kartanossa maailmanvalloitusta valmistelevasta hullusta tiedemiehestä, joka on kidnapannut nuoren naisen, ja joukosta teinejä, jotka ryhtyvät pelastustoimiin ja murtautuvat kartanoon aamukolmelta. Tyyliltään peli on parodia B-luokan kauhuelokuvista.


title: Maniac Mansion

text: "Maniac Mansion" mullisti graafisten seikkailupelien lajityypin esitellen elokuvamaisen kerronnan ja uuden käyttöliittymän. Peli ohjelmoitiin sitä varten kehitetyllä SCUMM-komentosarjakielellä, jota käyttäen LucasArts teki edelleen useita seikkailupelejä.


title: Maniac Mansion

text: Vuosina 1990–1993 tuotettiin peliin löyhästi perustuvaa tilannekomediatelevisiosarjaa "Maniac Mansion". Peli sai vuonna 1993 jatko-osan "Day of the Tentacle".


title: Maniac Mansion

text: "Maniac Mansionin" keskushahmo on Dave Miller, jonka cheerleader-tyttöystävän Sandy Pantzin on kidnapannut hullu tiedemies, tohtori Fred Edison, joka aikoo ottaa Sandyn aivot omiin tarpeisiinsa.


title: Maniac Mansion

text:
Pelin tavoite on pelastaa Sandy ohjaamalla Davea ja kahta hänen ystäväänsä. Pelin aluksi valitaan pelastusretkelle tiedemiehen kartanoon kuudesta kumppanista kaksi:
Varsinainen seikkailu alkaa tämän jälkeen Edisonien kartanon portilta. Tohtori Fredin lisäksi kartanossa asuvat hänen vaimonsa Edna, joka on eläkkeellä oleva kiihkoisa sairaanhoitaja, ja poikansa Weird Ed, joka on harrastelijasotilas, sekä kaksi räikeänväristä antropomorfista lonkeromaista otusta, Vihreä lonkero (Green Tentacle) ja Purppuralonkero (Purple Tentacle). Koko Edisonien kartanon asujaimisto sekä Bernard esiintyvät myös "Day of the Tentaclessa".


title: Maniac Mansion

text: Tohtori Fredin on alistanut valtaansa kartanon seudulle 20 vuotta sitten pudonnut älykäs, purppuranvärinen Meteoriitti, joka tavoittelee maailmanvalloitusta. Peli ratkaistaan nujertamalla Meteoriitti jollakin tavalla.


title: Maniac Mansion

text: Kumppaniksi valittujen hahmojen valinta vaikuttaa ongelmien ratkaisumahdollisuuksiin ja mahdollisiin loppuratkaisuihin. Davella itsellään ei ole erityisiä taitoja. Bernard on joukosta taitavin, kyeten monenlaisiin korjaustöihin, mutta pelkää esimerkiksi Vihreää lonkeroa. Muusikot Razor ja Syd ovat ulkonäköään lukuun ottamatta yhtäläisiä. Kumpikin heistä voi auttaa muusikon urasta haaveilevaa Vihreää lonkeroa julkistamaan demonauhansa ja saamaan hänen ystävyytensä. Michael voi saavuttaa Weird Edin ystävyyden kehittämällä tälle filmin, jossa on hänen iskunsa suunnitelmat. Wendy voi kirjoittaa puhtaaksi Meteorin muistelmat ja auttaa niiden julkaisussa, jolloin se luopuu maailmanvalloitussuunnitelmistaan tähteytensä vuoksi. Jeff on joukosta taidottomin, hän osaa vain korjata puhelimia. "Maniac Mansion" on ratkaistavissa Daven lisäksi Jeffiä lukuun ottamatta yhden kumppanin avulla, joten toinen on mukana vain helpottamassa ja nopeuttamassa toimia.


title: Maniac Mansion

text: Kartanossa on useita huoneita. Alakerrassa on keittiö, ruokasali, olohuone ja kirjasto. Toisessa kerroksessa sijaitsee maalaushuone, musiikkihuone ja panssariovi, jonka takana pelikonehuone ja lääkärin huone. Kolmannessa on pimiö. Ylin kerros on neljäs, jossa on asukkaiden makuuhuoneet, kuntosali, kylpyhuone ja takkahuone, josta pääsee tähtitorniin. Ulkona on etupiha ja takapiha, jossa on autotalli.


title: Maniac Mansion

text: "Maniac Mansion" julkaistiin ensimmäisen kerran 10. lokakuuta 1987 Yhdysvalloissa Commodore 64:lle ja Apple II:lle. Nämä käännökset oli tehty SCUMMin versio 0:lla.


title: Maniac Mansion

text: Toisen kerran peli julkaistiin vuonna 1988 Commodore 64:lle, Apple II:lle ja MS-DOSille. Pakkauskotelon takapuoli oli vaihdettu erään jälleenmyyjän otettua pelin pois myynnistä, koska siinä oli seksuaaliseen haluun viittaava sana. MS-DOS-käännös oli tehty SCUMMin versio 1:llä.


title: Maniac Mansion

text: Kolmannen kerran peli julkaistiin vuonna 1989 Commodore 64:lle, Apple II:lle, MS-DOSille, Atari ST:lle ja Amigalle. Tällöin "Enhanced Versioniksi" kutsuttu MS-DOSin sekä Amigan ja Atari ST:n käännökset oli tehty SCUMMin versio 2:lla. Merkittävin ero versio 1:llä tehtyihin aikaisempiin julkaisuihin oli tuntuvasti parempi grafiikka. Amiga-käännöksessä on digitoidut ääniefektit ja soitinäänet, joskaan ei kovin huolellisesti tehdyt. SCUMMin versio 2:lla tehdyissä käännöksissä oli kopiosuojaus. Tämä ilmeni siten, että kartanon toisen kerroksen ovi oli muutettu panssaroiduksi, jonka pystyi avaamaan vain pelipakkauksen mukana tulleen koodiluettelon avulla. Jos oven yritti avata väärällä koodilla, oli seurauksena talon räjähtäminen ja pelin päättyminen.


title: Maniac Mansion

text: Ensimmäisen "Maniac Mansionin" julkaisija oli Activision Publishing. Muiden tietokoneiden painosten julkaisija oli Lucasfilm Games. "Maniac Mansion" on ensimmäinen LucasArtsin itse julkaisema peli. Suuremmat pelitalot olivat julkaisseet sen aiemmat pelit.


title: Maniac Mansion

text: Peliä julkaistiin uudelleen vielä vähäpätöisimpänä määrinä, esimerkiksi Amigalle halpaversiona ja MS-DOSille CD-ROMille tallennettuna, sekä seuraavilla kokoelmilla:


title: Maniac Mansion

text: "Maniac Mansion" on myös pelattavissa ylimääräisenä kätkettynä osana vuonna 1993 julkaistua "Day of the Tentaclea". Sitä pääsee pelaamaan, kun käynnistää Weird Edin tietokoneen. Täten se on julkaistu myös Macintoshille ja saatavilla samoilla kokoelmilla kuin "Day of the Tentacle".


title: Maniac Mansion

text: Pelistä julkaistiin MS-DOSille kaksi demoa, toinen alkuperäisestä ja toinen "Enhanced Versionista".


title: Maniac Mansion

text: Vuonna 2004 Lucasfan Games julkaisi ilmaiseksi Internetissä "Maniac Mansion Deluxen", joka on "Maniac Mansionin" omaperäinen, mutta alkuperäisen kanssa hyvin yhtäläinen sovitus Windows XP:lle. Se tehtiin Adventure Game Studiolla, mutta muistuttaa käyttöliittymältään SCUMMin versiota 6.


title: Maniac Mansion

text: Jaleco julkaisi "Maniac Mansionin" 13. syyskuuta 1988 Japanissa myytävälle Famicomille, joka on Japanin markkina-alueen malli Nintendon 8-bittisestä konsolista. Pelin käännös oli tehty yksioikoisesti, sillä siitä puuttui esimerkiksi monia alkuperäisessä olleita koristeellisia yksityiskohtia. Hahmot oli piirretty muista käännöksistä poiketen super deformed -tyylillä. Famicomin käännöksessä tallennustoiminto oli korvattu 104 merkkiä pitkällä salasanalla, jolla peliä pystyi jatkamaan samasta tilanteesta.


title: Maniac Mansion

text: Peli julkaistiin NESille, Euroopan ja Amerikoiden markkina-alueen 8-bittiselle Nintendolle, syyskuussa 1990 täysin uusittuna käännöksenä tehtynä SCUMMin versio 1.5:llä. NESin pelimoduulissa oli yksi paristokäyttöinen tallennuspaikka. NESin käännöksestä oli siistitty muun muassa kielenkäyttöä ja viittauksia seksuaalisuuteen.


title: Maniac Mansion

text: "Maniac Mansion" ei ollut ajan mittapuun mukaan suunnattoman iso hitti, mutta myi vakaasti 4–5 vuotta.


title: Maniac Mansion

text: "Maniac Mansion" julkaistiin kaikki laitteistoalustat mukaan lukien englanniksi, ruotsiksi, saksaksi, ranskaksi, italiaksi, espanjaksi ja japaniksi hiragana-merkistöllä.


title: Maniac Mansion

text: Pelin jotkin käännökset ovat ajettavissa alustariippumattomalla ScummVM:llä.


title: Maniac Mansion

text: Lucasfilm Games ja Jaleco julkaisivat pelille vihjekirjasia. Niitä julkaistiin englanniksi, espanjaksi ja japaniksi.


title: Maniac Mansion

text: "Maniac Mansion" sai yleisesti hyviä arvosteluja. Sen tunnelma ja pelattavuus seikkailupelinä saivat arvostelijoilta yleensä suurimmat kehut. 16-bittisten koneiden käännösten grafiikkaa ja ääniä usein moitittiin.


title: Maniac Mansion

text: "Aktueller Software Markt" kehui arvostelussaan Commodore 64:n käännöstä, sanoen pelin olevan "vuoden jos ei vuosikymmenen parhaita". Se arvosteli pelin osa-alueita arvosanoin 9–12 (asteikon maksimi 10). Myös "Zzap!64" oli arvostelussaan Commodore 64:n käännökselle hyvin suosiollinen kehuen erityisesti sen helppokäyttöisyyttä ja mukaansatempaavuutta. Lehti valitti, että peli on saatavilla vain levykkeellä.


title: Maniac Mansion

text: "Amiga Joker" sanoi Amigan käännöksen arvostelussaan pelin olevan Amigan parhaiden seikkailupelien joukossa. Lehti piti grafiikan ja äänien laatua puutteellisina. "Joker Extra Megablast" oli arvostelussaan Nintendo Entertainment Systemin käännökselle suosiollinen ja antoi kokonaisarvosanan 85 %. "Joker Sonderheft Adventures" kutsui käännösten kesken Amigaa 16-bittisten parhaaksi. Lehti antoi Amigan käännökselle kokonaisarvosanan 80 %, Atari ST:lle 80 %, Commodore 64:lle 82 % ja MS-DOSille 74 %. Grafiikalle ja äänille se antoi huonompia arvosanoja.


title: Maniac Mansion

text: Suomessa pelistä ilmestyi yksi arvostelu, jonka laatinut Niko Nirvi ei kuitenkaan ollut erityisen innostunut pelistä. Nirviä harmitti erityisesti se, ettei moottorisahaan löytynyt pelissä bensiiniä. Suomen tietokonepelilehdissä ilmestyi kuitenkin paljon vinkkejä "Maniac Mansioniin", mikä kertoo lukijoiden kiinnostuksesta peliä kohtaan. Varsinainen läpipeluuohje julkaistiin "Pelit"-lehdessä 1990-luvun alussa epätavanomaisesti vuosikaupalla pelin ilmestymisen jälkeen.


title: Maniac Mansion

text: Myös "Happy Computer" -lehden arvostelijat pitivät pelistä: lehti antoi Commodore 64:n käännökselle kokonaisarvosanan 88 %. "QuestBusters — The Adventurer's Journal" arvosteli "Maniac Mansionin" 8-bittisen käännöksen kutsuen peliä viehättäväksi ja korvikkeeksi Sierran graafisille seikkailupeleille, joita ei käännetty 8-bittisille koneille.


title: Maniac Mansion

text: Muiden lehtien arvosanoja Amigan käännökselle: "Amiga Action" 81 %, "Amiga Computing" 87 %, "Amiga Format" 73 % ja "The One" 83 %.


title: Maniac Mansion

text: "Maniac Mansionin" ideoivat ja suunnittelivat Ron Gilbert ja Gary Winnick. He esittelivät idean viktoriaanisessa kartanossa lymyävästä hullusta tiedemiehestä Lucasfilm Gamesin johdolle 1985. Peli tehtiin George Lucasin Skywalker Ranchissä, jonka parodiaksi pelin kartano kehittyi. Suunnittelijat vetivät "Maniac Mansioniin" mahdollisimman paljon kauhu-B-elokuvien kliseitä. Jokainen pelin hahmo on stereotypia ja useimmat perustuvat tosielämän henkilöihin. Razorin inspiroi Winnickin tyttöystävä ja Ednan Gilbertin äiti.


title: Maniac Mansion

text: Peliä suunnitellessa Gilbert halusi välttää tuolloin suosituille seikkailupeleille yleistä tapaa virittää pelaajalle useita ansoja, joissa hahmo voi kuolla vaarattomalta tuntuvaan tekoon yllättävällä tavalla. Tekijät noudattivat periaatetta hahmojen kuolemisen osalta, mutta siitä huolimatta LucasArtsin myöhempiin seikkailupeleihin verrattuna "Maniac Mansion" on vaikeahko ja helposti saatettavissa tilaan, josta ratkaiseminen ei ole enää mahdollista. Siinä on myös paljon hyödyttömiä esineitä ja ongelmia ilman ratkaisua hämäämässä pelaajaa, kuten lukittuja komeroita ilman sopivaa avainta, moottorisaha ilman polttoainetta ja tuntemattomaan huoneeseen vievät rikkonaiset portaat, joita ei voi korjata edes työkaluilla.


title: Maniac Mansion

text: Kun "Maniac Mansion" -projekti oli puolessavälissä, oli sen ohjelmoiminen osoittautunut vaikeaksi, ja tekijät näkivät tarpeen komentosarjakielelle. Gilbert ja Aric Wilmunder ohjelmoivat "Maniac Mansionin" ohjelmoimisen helpottamiseksi SCUMMin. Sen ensimmäinen versio tehtiin pelin Commodore 64:n käännöstä varten. David Fox oli pelin SCUMM-lähdekoodin pääkirjoittaja ja kirjoitti pelin tarinaa ja dialogia. Myös Gilbert kirjoitti varsinaisen pelin SCUMM-koodia. Pelin suunnittelutyö tehtiin Macintoshilla. Suuri osa Commodore 64:n käännöksen ohjelmointitekniikasta omaksuttiin saman yhtiön pelistä "Habitat". SCUMMin ohjelmoiminen ennen varsinaisen pelin ohjelmointia jätätti tekijät aikataulustaan ja peli valmistui vuoden myöhässä. SCUMMin avulla peli oli kuitenkin helppo kääntää muille alustoille, ja LucasArts teki sitä käyttäen ja edelleen kehittäen 11 muuta seikkailupeliä vuoteen 1997 asti.


title: Maniac Mansion

text:
SCUMM salli puitteet, jotka tekivät pelistä mullistavan graafisena seikkailupelinä. Se oli ensimmäinen seikkailupeli, jossa juonta edistettiin pelin aikana esitettävillä välikohtauksilla, joihin pelaaja ei voinut vaikuttaa ja jossa pelaajalla oli monta pätevyyksiltään eroavaa hahmoa komennossaan ja niistä riippuen useita vaihtoehtoisia tapoja ratkaista peli. Aiemmissa peleissä välikohtauksia oli vain esimerkiksi tasojen välillä ilman että ne keskeyttivät pelaajaan toimia. Kohtaukset ajoitettiin "Maniac Mansionissa" satunnaisesti, kun myöhemmissä LucasArtsin SCUMM-peleissä ne tulivat sitä mukaa, kun pelaaja eteni juonessa. Välikohtaukset lisäksi syvensivät Edisonien perheen hahmoja, jotka muuten esitettiin pelissä vain joko vihamielisinä tai avuliaina. Pelissä ollut ruudun vaakavieritys pitkissä huoneissa oli myös tuolloin harvinaista. Kartanon pitkä ruokahuone oli ensimmäinen huone, joka ohjelmoitiin, koska sitä voitiin käyttää vierityksen näytteenä. Erään lähteen mukaan "Maniac Mansion" oli ensimmäinen peli, jossa käytettiin vaakavieritystä, mutta tämä ei ole totta.
Winnick teki kuvitukset ja hahmojen animaatiot "Maniac Mansionin" tietokonekäännöksille. Hän piirsi kartanon ränsistyneeksi halkeilevin seinin ja revennein tapetein. Kartanoa koristaa taide, josta suuri osa on mauttomia perhepotretteja. Ruokahuoneessa on auki viilletty Georges Seurat'n maalaus "Sunnuntai-iltapäivä La Grande Jatten saarella". Toisessa kerroksessa on Michelangelon veistos "Aamu", jossa on plakaatti "Löydettäessä palautettava Louvreen, postimaksu maksettu". Seinillä on myös pienempiä kuvia, jotka viittaavat eri elokuviin: Alexin silmä "Kellopeliappelsiinista", Amityvillen talo elokuvasta "Luojan tähden, paetkaa!", rouva Bates "Psykosta" ja Brunwaldin linna elokuvasta "Indiana Jones ja viimeinen ristiretki".


title: Maniac Mansion

text: "Maniac Mansionin" tunnusmusiikin sävelsivät Chris Grigg ja David Lawrence. Tunnusmusiikista levitetään Internetissä harrastajien tekemiä sovituksia.


title: Maniac Mansion

text: Douglas Crockford johti pelin käännöstyötä Nintendo Entertainment Systemille. Hän kirjoitti "Wired"-lehdessä julkaistun artikkelin, jossa selvitti ponnistelujaan Nintendon peleilleen asettamien moralististen rajoitusten kanssa. Nintendon tavoitteena oli varjella konsoleilleen tehtyjä pelejä kaikelta aineistolta, joka olisi jollekulle mahdollisesti loukkaavaa. Käytännössä vaatimukset olivat vaikeasti tulkittavia. Aluksi myydyistä muutamastakymmenestätuhannesta kappaleesta ei kuitenkaan oltu poistettu juonen kannalta merkityksetöntä temppua, jossa Weird Edin lemmikkihamsterin pystyi räjäyttämään keittämällä sen mikroaaltouunissa."Maniac Mansionista" on tehty speedrun-videoita. Nopeimmassa, joka on tehty NESin käännöksellä, peli läpäistään ajassa 6 minuuttia 29 sekuntia. Tämä on mahdollista käyttäen hyväksi useita käännöksessä olevia ohjelmointivirheitä. "Enhanced Versionille" on speedrun yhdeksän minuutin ajalla.


title: Bordžomi-Kharagaulin kansallispuisto

text: Bordžomi-Kharagaulin kansallispuisto () on suuri kansallispuisto Georgiassa. Puisto on perustettu vuonna 1995 Saksan ja WWF:n avustuksella, ja se otettiin virallisesti käyttöön vuonna 2001. Kansallispuiston 76 000 hehtaarin suuruinen alue kattaa noin prosentin Georgian pinta-alasta. Puisto sijaitsee Vähä-Kaukasuksella ja sen korkein huippu kohoaa 2 642 metriin. Suuri osa puistosta on luonnontilaista metsää, jossa elää useita kotoperäisiä kasvilajeja ja uhanalaisia eläinlajeja. Puistossa suhteellisen pysyvästi asuviin eläinlajeihin kuuluvat esimerkiksi karhu, susi, ilves ja saksanhirvi, ja puisto sijaitsee myös lintujen muuttoreitillä. Puisto on saanut WWF:n PAN Parks -sertifikaatin.


title: Bordžomi-Kharagaulin kansallispuisto

text: Puistossa kulkee useita vaellusreittejä, joista valtaosa on auki huhti- tai toukokuusta lokakuuhun. Puisto on nimetty Bordžomin ja Kharagaulin alueiden mukaan. Baku–Tbilisi–Ceyhan-öljyputken rakentaminen puiston viereen on aiheuttanut huolta putken vaikutuksista alueen luontoon.


title: Aku Ankka Ekstra

text: Aku Ankka Ekstra on kuukausittain ilmestyvä sarjakuvalehti, jota kustantaa Sanoma Media Finland. Vuonna 1999 lanseerattu lehti on vain Aku Ankka -lehden tilaajien tilattavissa, eli sitä ei ole irtomyynnissä. Lehti tunnettiin alun perin nimellä Kuukauden sarjisekstra ja tammikuusta 2006 joulukuuhun 2007 nimellä Aku Ankka Sarjisekstra.


title: Aku Ankka Ekstra

text: Aku Ankka Ekstran tarinoissa seikkaillaan Disney-sarjakuvien maailmassa. Tarinoissa esiintyy paljon sellaisia hahmoja, jotka ovat harvinaisia Aku Ankka -lehden tarinoissa, kuten José Carioca, Panchito Pistoles, Dumbo, Veli Kani, Polle Koninkaulus, Ossian Ötökkä ja Matami Mimmi. Useimmat sarjat ovat hollantilaisia, eivätkä ne ole toivesarjoja lukuun ottamatta ennen Suomessa julkaistuja. Aku Ankasta poiketen Aku Ankka Ekstrassa ei ole sarjakuvien lisäksi mitään muuta sisältöä, kuten artikkeleja tai kilpailuja. Elokuussa 2007 ilmestyi sadas ja joulukuussa 2013 200. numero.


title: Aku Ankka Ekstra

text: Lehti on ilmestynyt joka kuukausi toukokuusta 1999 lähtien. Se on B5-kokoinen ja 32-sivuinen. Lehti ilmestyy kuukauden kolmantena torstaina ja on ainoastaan Aku Ankan tilaajien tilattavissa. Vuodesta 2008 lähtien Aku Ankka Ekstrasta ilmestyy myös neljä 64-sivuista erikoisnumeroa vuodessa. Näissä numeroissa teemana on jokin hahmo, tekijä tai yleisempi aihe. Erikoisnumerot ilmestyvät helmikuun, toukokuun, elokuun ja marraskuun kolmantena perjantaina.


title: Riot-Entertainment

text: Riot-E eli Riot Entertainment Ltd oli suomalainen mobiiliviihteeseen erikoistunut IT-alan yhtiö, jonka työntekijät tulivat tunnetuksi kalliista elämäntyylistä ja Helsingin Unioninkadulla sijainneen pääkonttorin vauhdikkaista juhlista. Riskirahoitusta yhtiöllä oli yli 20 miljoonaa euroa, ja sijoittajien joukossa olivat muun muassa Nokia ja Rupert Murdochin News Corporation. Yhtiöllä oli parhaimmillaan sivukonttorit jokaisessa maanosassa sekä henkilöstöä noin 100.


title: Riot-Entertainment

text: Yhtiö sai neuvotelluksi merkittäviä edustussopimuksia muun muassa Taru sormusten herrasta, Hämähäkkimies ja Bridget Jones -peliensä sisällöksi. Niitä ei kuitenkaan kyetty hyödyntämään, sillä tuotetut lähinnä tekstiviestipohjaiset kännykkäpelit eivät tuottaneet riittävästi. Yhtiö ajautui konkurssiin 19. marraskuuta 2002. Yhtiön slogan oli ”Riot-E We don’t make games, we create riots”.


title: Riot-Entertainment

text: Myöhemmin osa yhtiön perustajista teki yhtiöstä elokuvan "Riot-On!", jossa kuvattiin yhtiön hulppeaa rahankäyttöä ja juhlimista.


title: Alazani

text: Alazani (, ) on Georgian itäosassa ja Azerbaidžanissa virtaava joki. Se on yksi Mtkvarin eli Kuran tärkeimmistä sivujoista Georgian itäosassa, 351 kilometriä pitkä ja muodostaa osan Georgian ja Azerbaidžanin välisestä rajasta. Alazani virtaa Suurelta Kaukasukelta Mingəçevirin tekojärveen, Kuraan ja lopulta Kaspianmereen.


title: Alazani

text: Alazanin laakso on Kakhetin viinialueen keskus. Useita vuosisatoja se oli portti Georgiaan persialaisille valloittajille. Loppukeväällä joki tulvii säännöllisesti, ja liikavettä käytetään peltojen kasteluun sekä juomavedeksi.


title: Rioni

text: Rioni () on Georgian toiseksi pisin joki ja maan länsiosan tärkein joki. Se saa alkunsa Kaukasukselta Ratšan alueelta ja virtaa Mustaanmereen Potin ja Paliastomi-järven pohjoispuolella. Yksi Georgian vanhimmista kaupungeista, Kutaisi, sijaitsee Rionin varrella. Joki on 327 kilometriä pitkä.


title: Rioni

text: Joidenkin määrittelyjen mukaan Rioni muodostaa sivujokensa Qvirilan kanssa Aasian ja Euroopan rajan Suramin solan kohdalta alkaen.


title: Rioni

text: Antiikin kreikkalaiset kutsuivat jokea nimellä "Fasis" (), ja se yhdisti kreikkalaisen Fasiin sataman (nykyinen Poti) Kutaiaan (nykyinen Kutaisi). Joella kuljetettiin viljaa, metalleja, viiniä, oliiveja ja keramiikkaa. Legendan mukaan myös Argonautit nousivat jokea ylös. Fasaanilintu on saanut nimensä joelta: kreikan ilmaus "órnis Phāsiānós" tarkoittaa Fasis-joen seudulta kotoisin olevaa lintua.


title: Markomannit

text: Markomannit olivat germaaniheimo, joka oli luultavasti sukua sveebeille. Heidän nimensä on germaanista juurta ja tarkoittaa suunnilleen "rajaseutujen asukkaat". Markomannit asuivat alun perin Main-joen rannoilla. Roomalainen sotapäällikkö Drusus hyökkäsi heitä vastaan 9 eaa. pakottaen heidät vetäytymään nykyisen Böömin alueelle. Sinne heidän kuninkaansa Marbod (latinaksi Maroboduus) perusti vahvan kuningaskunnan, jota keisari Augustus piti uhkana Roomalle, ja jota vastaan hän suunnitteli hyökkäystä. Illyrian sota kuitenkin esti Augustuksen aikeet. Catualda karkotti lopulta Marbodin vuonna 19.


title: Markomannit

text: 100-luvulla markomannit liittoutuivat yhdessä kvadien, vandaalien ja sarmaattien kanssa Roomaa vastaan. Rooma kävi sotaa markomannien johtamaa liittoumaa vastaan vuosina 166–180. Vuonna 167 germaanit työntyivät markomannien johdolla Pannoniaan ja löivät heitä vastassa olleet roomalaiset joukot. Pian he hyökkäsivät myös Pohjois-Italiaan.


title: Markomannit

text: Parthialaisten kanssa solmitun rauhan jälkeen keisari Marcus Aurelius sai käyttöönsä uusia legioonia Tonavalta, ja pystyi niiden avulla voittamaan germaanit Italiassa, ajamaan heidät takaisin Alppien taakse ja valloittamaan Pannonian uudelleen. Kuitenkin vasta Marcus Aureliuksen poika Commodus sai solmittua rauhan markomannien kanssa.


title: Ilia II

text: Ilia II (, s. 4. tammikuuta 1933 Vladikavkaz, Venäjä; alkuperäinen nimi Irakli Gudušauri-Šiolašvili) on Georgian ortodoksisen kirkon patriarkka, Mtskhetan ja Tbilisin arkkipiispa sekä tunnettu uskonnollinen hahmo. Ilia valmistui vuonna 1960 Moskovan teologisesta akatemiasta. Vuodesta 1963 hän toimi Mtskhetan seminaarin johtajana, metropoliitta hänestä tehtiin vuonna 1969 ja vuonna 1977 hänet valittiin Georgian patriarkaksi.


title: Kiihdytyskisat

text: Kiihdytyskisat eli drag race tai drag racing on autoilla, dragstereilla ja moottoripyörillä ajettava kiihdytyskilpailu. Kisan tarkoituksena on päästä lähtölinjalta maalilinjalle joko nopeimmin tai mahdollisimman lähelle kilpailijan indeksiaikaa. Drag racing on varsin suosittua Yhdysvalloissa, mutta se on levittäytynyt Eurooppaan, Australiaan, Väli-Amerikkaan, Etelä-Afrikkaan ja Lähi-itään. Suomessa järjestetään joka vuosi kiihdytysajon SM-kilpailut. Heinäkuun ensimmäisenä viikonloppuna järjestetään FIA:n Nitro Nationals, jossa kilpailevat kovimman luokan kiihdytysautot, kuten Top Fuelit, Pro Stockit ja Funny Carit.


title: Kiihdytyskisat

text: Drag racingin juuret ovat Yhdysvalloissa, missä nuoret miehet kilpailivat teillä ja kaupungeissa. 1930-luvulla kilpailu alkoi siirtyä maaseudulle, missä esimerkiksi kuivuneet järvet toimivat kisapaikkoina. Lajille alettiin luoda säännöstöä 1940-luvulla ja ensimmäinen pelkästään drag racingiä varten rakennettu rata avattiin vuonna 1950 Santa Anaan Kaliforniaan. Kilpailijoiden turvallisuus oli alusta alkaen huomion kohteena.


title: Kiihdytyskisat

text: Ensimmäiset kiihdytyskisat ajettiin 18.6.1975 Keimolan moottoriradalla.


title: Kiihdytyskisat

text: FHRA:n järjestämiä kiihdytyskisoja ajetaan kolmella radalla: Alastarolla, Kalajoella ja Pieksämäen Motoparkissa. Lisäksi ajetaan katuautoilla mm. Hyvinkäällä, Kauhajoella, Kiikalassa, Vaasassa, Porissa ja Kauhavalla LSK Business parkissa.


title: Kiihdytyskisat

text: Drag race -kilpailu on yksinkertainen kuvattava, kaksi autoa rinnakkaisilla radoilla kilpailee siitä, että kumpi pääsee nopeimmin lähdöstä maaliin. Normaalisti kiihdytyssuora on neljännesmailin, eli 402,336 metrin pituinen.


title: Kiihdytyskisat

text: Suomessa kilpailu on yleensä kaksipäiväinen. Ensimmäisenä päivänä ajetaan lajittelu- ja karsinta-ajoja (qualification), joissa autot lajitellaan eliminaattorikaavioon (ladder), ja osa kilpailijoista karsitaan pois. Toisena päivänä ajetaan eliminaattorikaavion mukaiset lähdöt. Lähdön voittaja jatkaa ja hävinnyt putoaa kilpailusta.


title: Kiihdytyskisat

text: Kisalähtö alkaa näyttävällä renkaiden lämmittämisellä eli Burnoutilla. Kuljettaja kaasuttaa vetävät pyörät sutimaan jotta ne lämpiäisivät hyvin ja pito paranisi; samalla renkaiden sutiminen tuottaa huomattavan määrän savua. Renkaat myös puhdistuvat kivistä ja mahdollisista roskista.


title: Kiihdytyskisat

text: Burn outin jälkeen kilpailijat asettuvat paikoilleen lähtöviivalle ja odottavat valojen vaihtumista niin sanotussa "joulukuusessa". Ylimpänä on "pre-stage" ja "stage" -valot. Lähtöviivalla on valokennotunnistimet ohjaamassa autot juuri oikealle kohdalle, ensin pitää molempien kuljettajien saada pre-stage-valot syttymään ennen kuin autoa voi liikauttaa hieman eteenpäin jotta stage-valot syttyvät. Tämä hetki kilpailussa on tärkeä ja tässä kilpailijat voivat pienellä viivyttelyllä ”psyykata” vastustajaa ja saada tämän keskittyminen herpaantumaan. Kun stage -valot syttyvät, antaa lähettäjä käskyn joulukuuselle, jossa syttyy ensin kolme keltaista valoa (joko yhtaikaa tai vuoroittain, riippuen ryhmästä) ja tämän jälkeen vihreät eli lähtövalot. Jos jompikumpi kilpailijoista ottaa varaslähdön, syttyy alimmaksi punainen valo tästä merkiksi. Drag racingissä kuljettajan reaktionopeus on äärimmäisen tärkeä ja se voi olla tärkeämpi kuin auton suorituskyky. Jos maalissa kilpailijoilla on täysin sama aika, se kummalla on parempi reaktioaika voittaa.


title: Kiihdytyskisat

text: Lähtö on tärkeä kuljettajalle auton hallinnan takia. Jos auto on erittäin tehokas, pyöristä voi kadota pito ja kisa on mitä todennäköisimmin hävitty. Jos taas renkaissa on erittäin hyvä pito, auton etupää nousee eli auto keulii. Keuliminen on varsin huono asia neljästä syystä:


title: Kiihdytyskisat

text: Tosin tähän on poikkeus, Pro-ryhmissä, muissa nopeissa autoissa tai moottoripyörissä (<7 s) hyvin pieni keuliminen ja jos suunta on oikea, auto (tai moottoripyörä) kulkee lujaa.


title: Kiihdytyskisat

text: Kun lähtö on riittävän ohi ja auton pitävästi radalla, kuljettaja voi keskittyä auton ohjaamiseen ja vaihteiden vaihtamiseen (ryhmästä riippuen). Kuljettajan pitää kiinnittää erityistä huomiota siihen, ettei auto ajaudu kilpailijan puolelle rataa, tästä seuraa välitön hylkäys. Myös vaihteiden vaihdon ajoittaminen moottorin kierroslukuun nähden on tärkeää.


title: Kiihdytyskisat

text: Tietyissä ryhmissä ajoneuvoille määritellään ryhmä- tai ajoneuvokohtainen indeksiaika, jota ei saa alittaa. Liian hyvän ajan saanut tuomitaan hylätyksi. Tämän johdosta kisoissa näkee toisinaan hidastelua ennen maaliviivaa. Indeksiajoilla on tarkoitus saada esimerkiksi täysin toisistaan poikkeavat stock-ryhmän kilpurit kisaamaan tasaväkisesti, tai pitää kilpailukustannukset kurissa koko ryhmälle kiinteäksi määrätyllä indeksillä.


title: Kiihdytyskisat

text: USA:ssa NHRA on siirtänyt vuonna 2008- Top Fuel -ryhmän ja Funny Car -ryhmän ajamaan 1 000 jalan (304,8 m) radalla. Ajat ovat luonnollisesti parantuneet (TF 3.8s, FC 4.2s). Tämä ollut seurausta kohtalokkaistakin onnettomuuksista 1000 jalan ja 1/4 -mailin välillä ja yksinkertaisesta tarpeesta säästää tekniikassa, koska aiemmin tekniikan hajoaminen ja tulipalot vaivasivat 8500 hv ajokeita nimenomaan 1000 jalan ja 1/4-mailin välisellä radan osalla. Samanlainen radanlyhennys kohtasi EM-sarjaa Mantorpissa 2008, tosin enemmänkin paikallisten maanomistusolojen johdosta.


title: Kiihdytyskisat

text: Drag race -kisoja käydään mm. seuraavissa ryhmissä (suluissa tyypillinen kyseisen ryhmän nopea aika tai aikahaarukka):


title: Kiihdytyskisat

text: Autoryhmiä:


title: Kiihdytyskisat

text: Moottoripyöräryhmiä:Miehet ja naiset kilpailevat samassa ryhmässä niin junioreiden kuin aikuisten sarjoissa.


title: Sairaanhoitaja (AMK)

text: Sairaanhoitaja (AMK) (lyhenne sair. hoit. tai SH) on hoitotyön ammattikorkeakoulututkinto. Koulutus tapahtuu ammattikorkeakoulussa nuoriso- tai aikuisopintojen puolella hoitotyön koulutusohjelmassa. Opintojen laajuus on 210 opintopistettä ja ohjeellinen kestoaika 3,5 vuotta. Terveydenhoitajan ja ensihoitajan koulutus kestää 4 vuotta (240 op) ja kätilön koulutus 4,5 vuotta (270) op.


title: Sairaanhoitaja (AMK)

text: Sairaanhoitajat toimivat erikoissairaanhoidon, perusterveydenhuollon, avoterveydenhuollon tai yksityisen työnantajan palveluksessa. Työpaikka voi olla esimerkiksi sairaaloiden vuodeosastolla, poliklinikalla tai leikkausosastolla, kotisairaanhoidossa, erilaisissa kuntoutus- ja hoitokodeissa tai lääkäriasemilla. Työ on pääosin vuorotyötä.


title: Sairaanhoitaja (AMK)

text: Sairaanhoitaja voi toimia myös asiantuntijuus- ja konsulttitehtävissä esimerkiksi vakuutusyhtiössä tai yksityisenä ammatinharjoittajana. Ammattikorkeakoulujen oppimäärä noudattaa EU-direktiivejä (77/452/ETY, 77/453/ETY, 89/594/ETY, 89/595/ETY, 2001/19/EY), ja näin ollen tutkinto mahdollistaa työskentelyn kansainvälisillä työmarkkinoilla.


title: Sairaanhoitaja (AMK)

text: Sairaanhoitajan koulutuksen saavat myös kätilö, terveydenhoitaja ja ensihoitaja.


title: Sairaanhoitaja (AMK)

text: Sairaanhoitajat eivät enää suorita erillistä erikoistumisjaksoa, vaan opintojen loppupuolella jokainen opiskelija valitsee suppeamman erikoisalan vaihtoehtoisista ammattiopinnoista, joita ovat esim: Hoitotyön koulutusohjelmassa voi suuntautua myös terveydenhoitotyöhön, josta valmistuu terveydenhoitajaksi, tai kätilötyöhön, josta valmistuu kätilöksi.


title: Sairaanhoitaja (AMK)

text: "Listassa ei mainita kaikkia aloja ja lisäksi alat vaihtelevat kouluittain.


title: Sairaanhoitaja (AMK)

text: Sairaanhoidon uudistamisen toteuttajaksi kohosi brittiläinen Florence Nightingale (1820–1910), joka oli itse saanut sairaanhoitajattaren koulutuksen ja perehtynyt käytännön työssä sairaiden hoitoon. Nightingalen kunniaksi perustetun rahaston turvin avattiin Lontoossa vuonna 1860 hänen nimeään kantava sairaanhoitajattarien koulu. Vasta se muodostui nykyaikaisen sairaanhoitajakoulutuksen malliksi, jonka esimerkki levisi vähitellen kaikkialle maailmaan.


title: Sairaanhoitaja (AMK)

text: Sophie Mannerheim on yksi suomalaisen sairaanhoitajakoulutuksen kehittäjistä. Hän itse kävi koulua Helsingissä, Tammisaaressa ja Tukholmassa. Ennen sairaanhoitajaksi opiskeluaan hän suoritti opettajatartutkinnon ja toimi jonkin aikaa luokanopettajana. Sairaanhoitajaopinnot hän aloitti 35-vuotiaana. Hän opiskeli Englannissa, Lontoossa sijaitsevassa St. Thomas Hospitalissa toimivassa Nightingale Training School for Nurses -oppilaitoksessa. Sairaanhoitajaksi hän valmistui vuonna 1902. Sophie Mannerheim palasi Suomeen, ja vuonna 1904 hän toimi jo kirurgisen klinikan ylihoitajana ja Helsingin yleisen sairaalan sairaanhoitajatarkoulutuksen johtajattarena.


title: Sairaanhoitaja (AMK)

text: ”"Miten harvat miehet ja naisetkaan käsittävät, onpa kysymys suurista tai pienistä asioista, mitä ’vastuu’ merkitsee – tarkoitan, miten vastuunalainen tehtävä on suoritettava… ’Vastuu’ ei suinkaan merkitse vain sitä, että itse tekee tehtävänsä hyvin, vaan on myös huolehdittava siitä, että kaikki muut tekevät samoin."”


title: Sairaanhoitaja (AMK)

text: - Florence Nightingale, alkuperäisteos "Notes on Nursing", 1859


title: Sairaanhoitaja (AMK)

text: Edellä mainitut ajatelmat kertovat itsensä peliin laittamisesta, vaikka ne nykypäivän ihmisestä tuntuvat naiiveilta ja hallitsevilta. Tällä hetkellä mm. ammattiyhdistykset (Tehy) panostavat työsuojeluun ja yhteistoimintaan. Hoitajan tehtävissä korostuvat jatkuva itsearviointi, tiimityöskentelytaidot ja avarakatseisuus. Tämän päivän hoitotyötä tehdään omalla persoonalla potilaan edun mukaisesti, hyväksyen kaikkien yhteistyökumppaneiden erilaisuus.


title: Sairaanhoitaja (AMK)

text: Työsuojeluhallinnon tilastotiedon mukaan hoitoalalla on muita ammatteja enemmän syrjintää, häirintää ja työpaikkakiusaamista.


title: Sairaanhoitaja (AMK)

text: Sairaanhoitajan AMK-tutkinnon opintosuunnitelmaa on opiskelijoiden ja oppilaitosten puolelta kritisoitu voimakkaasti sen pirstalemaisesta somaattispainotteisuudesta ja lyhyistä erikoistumisopinnoista, jotka eivät ole riittäviä valmistamaan työelämään.


title: Gilbert Shelton

text: Gilbert Shelton (s. 31. toukokuuta 1940 Houston) on yhdysvaltalainen sarjakuvataiteilija. Hänen tunnetuin sarjakuvansa on "Friikkilän pojat".


title: Gilbert Shelton

text: Shelton valmistui yhteiskuntatieteiden kandidaatiksi Teksasin Austinin yliopistosta vuonna 1961. Hänen sarjakuviaan oli julkaistu yliopiston huumorilehdessä, "The Texas Rangerissä". Ensimmäisessä työpaikassaan New Yorkissa hän toimitti autolehtiä. Vuonna 1962 hän palasi Teksasiin jatkamaan opiskeluaan saadakseen lykkäystä asepalveluksesta. Tällöin julkaistiin hänen ensimmäinen merkittävä sarjakuvansa, "Terässika" ("Wonder Wart-Hog"), joka oli parodia "Teräsmiehestä". Hän ryhtyi "The Texas Rangerin" toimittajaksi ja siirtyi taidekouluun.


title: Gilbert Shelton

text: "Terässika" sai oman lehtensä 1968, mutta sitä julkaistiin vain kaksi numeroa. Hän loi "Friikkilän pojat" ("Fabulous Furry Freak Brothers") 1968 ja siihen perustuvan "Läski-Freddyn kissan" ("Fat Freddy's Cat") 1969.


title: Oriketo

text: Oriketo on kaupunginosa Turun koillisosassa noin viisi kilometriä kaupungin keskustasta. Oriketoa rajaa pohjoisessa Vähäjoki ja etelässä Topinoja. Sen asukasluku on 122 (2007). Alueen vähäinen asukasluku selittyy sille sijoittuneella pienteollisuudella ja liiketiloilla. Asuinrakennuskanta koostuu lähinnä 1950-luvulla rakennetuista omakotitaloista.


title: Oriketo

text: Orikedolla sijaitsi Turun jätteenpolttolaitos, joka lopetti toimintansa vuoden 2014 lopussa.


title: Louis Jolliet

text: Louis Jolliet, myös Joliet (21. syyskuuta 1645 – toukokuu 1700) oli kanadanranskalainen tutkimusmatkailija ja kauppias. Varhain 1670-luvulla hän muodosti ranskalaisen lähetyssaarnaaja Jacques Marquetten ja viiden muun miehen kanssa retkikunnan, jota pidetään Mississippijoen löytäjänä.


title: Louis Jolliet

text: Louis Jolliet syntyi vuonna 1645 Quebecissa. Hänen vanhempansa olivat Marie d’Abancourt ja John Joliet. Hän opiskeli uskontoa ja filosofiaa, ja hänen pyrkimyksenään oli lukea papiksi. Koulussa häntä pidettiin varsin lahjakkaana matematiikassa. Hän pääsi Quebecin jesuiittain kouluun, mutta keskeytti opintonsa 1667. Jolliet lähti tutkimaan Pohjois-Amerikan Suurten järvien aluetta ja käymään turkiskauppaa paikallisten intiaanien kanssa.


title: Louis Jolliet

text: Vuosikymmenien vaihteessa Jolliet’n tiedetään olleen Yläjärvellä etsimässä kuparia. Suurten järvien alueella liikkuessaan hän tapasi useita paikallisia heimoja ja opetteli näiden kieliä. Hän opetteli kuusi eri kieltä, jotka auttoivat häntä ymmärtämään intiaanien tarinoita ympäristöstä. Intiaanien kanssa kommunikoidessaan Jolliet sai kuulla monia tarinoita suuresta joesta, joka päättyi mereen: joko Tyynellemerelle, Meksikonlahdelle tai Kalifornianlahdelle. Talven 1672–1673 hän vietti Michilimackinacissa ja suunnitteli tulevaa tutkimusmatkaansa länteen. Talven aikana hän tapasi ennestään tuntemansa isä Marquetten, joka oli valmis lähtemään mukaan tulevalle matkalle.


title: Louis Jolliet

text: Toukokuussa 1673 Jollietin retkikunta lähti matkaan. Ryhmään kuului Jolliet, Marquette ja viisi muuta miestä. Jolliet otti mukaansa astronomiset mittauslaitteensa ja Marquette kannettavan alttarinsa käännyttääkseen intiaaneja kristinuskoon. Retkikunta liikkui kanootein ja meloi Michiganjärven luoteisrantaa myötäillen alas Green Bayn lahdelle. Sieltä he ylittivät nykyisen Wisconsinin Winnebagojärven ja Foxjoen kautta. Kanoottien kantaminen Wisconsinjoen sivuhaarojen välisessä maastossa toi heidät alueelle, jossa he tapasivat irokeesien hyökkäyksiä paenneita miameja ja kickapoita. Intiaanit varoittivat retkikuntaa matkan vaarallisuudesta, mutta suostuivat opastamaan nämä Mississippijoen rantaan, jonne retkikunta saapui 17. kesäkuuta 1673.


title: Louis Jolliet

text: Laskiessaan Mississippiä alavirtaan retkikunta näki ympärillään intiaanien tekemiä kalliomaalauksia, ennestään tuntemattomia kasveja ja eläinlajeja, kuten ilveslajin ja biisonin. Kesäkuun aikana retkikunta saapui illinoisien liittokunnan peoria-heimon suureen kylään, jossa asui noin 8 000 intiaania. Intiaanit käyttäytyivät ystävällisesti ja tarjosivat rauhanpiippua vieraidensa poltattavaksi. Illinoisien hyvät tavat tekivät Jolliet’hin ja Marquetteen suuren vaikutuksen ja Marquette lupasi saapua myöhemmin uudelleen tapaamaan heidän kansaansa. Lähtiessään jatkamaan matkaansa retkikunta sai intiaaneilta mukaansa rauhanpiipun, joka heidän mukaansa toimi ”henkivartijana” matkan aikana.


title: Louis Jolliet

text: Heinäkuussa retkikunta joutui koviin rankkasateisiin, ja heidän saapuessaan Missourijoen yhtymäkohtaan koko alue tulvi voimakkaasti. Ohittaessaan Ohiojoen suun retkikunta tapasi intiaaneja, joita he kutsuivat nimellä "Chaouanons". Nämä intiaanit tunnettiin myöhemmin shawneina, ja he olivat eräs monista kansoista, jotka irokeesit olivat karkottaneet Suurten järvien alueelta. Arkansasjoen suulla retkikunta vieraili quapaw-intiaanien kylässä, jossa heille kerrottiin, että Mississippijoki laski mereen kymmenen päivän matkan päässä. Todellisuudessa matkaa oli yli tuhat kilometriä.


title: Louis Jolliet

text: Jolliet ja Marquette eivät halunneet matkustaa pidemmälle, sillä intiaanit muuttuivat vihamielisemmiksi eikä miesten kielitaito riittänyt kommunikointiin etelän intiaanien kanssa. Retkikunta kääntyi ylävirtaan ja käytti lyhintä reittiä paluumatkalla Michiganiin. Jolliet palasi Quebeciin ilman punatautiin sairastunutta Marquettea, joka jäi Michiganjärvelle.


title: Louis Jolliet

text: Joitakin vuosia myöhemmin Robert Cavelier de La Salle meloi samaa reittiä oman retkikuntansa kanssa ja unelmoi suuresta Ranskan siirtomaasta Pohjois-Amerikkaan. Hän muodosti Mississippijoen laaksoon löyhän valtakunnan, Ranskan Louisianan kuningas Ludvig XIV:n mukaan.


title: Louis Jolliet

text: Vuonna 1674 Jolliet nai Claire-Françoise Bissotin ja osallistui seuraavan vuoden aikana Quebecin kirkollisen yhteisön toimintaan. Jo vuonna 1676 hän palasi turkiskaupan pariin ja aloitti työntä St. Lawrence -joella ja Mingan Archipelagon saaristossa. Saman vuosikymmenen lopulla hän teki pienen tutkimusmatkan Hudsoninlahden alueelle ja tarkkaili Uuden Ranskan siirtolaisten suosituksesta brittien ja intiaanien välistä turkiskauppaa.


title: Louis Jolliet

text: Jolliet oli 1600-luvun lopulla kansainvälisesti tunnettu tutkimusmatkoistaan, joiden mukaan tehtiin viralliset kartat. Vuonna 1697 hänestä tuli Quebecin yliopiston hydrografian professori. Saman vuoden aikana hän sai pienen läänityksen Anticostinsaarelta Uuden-Ranskan maanjakosysteemin mukaisesti. Hänellä ei kuitenkaan ollut aikaa läänityksensä kehittämiseen koska suurin osa ajasta kului opettajantyössä jesuiittagollegessa. Jollietin viimeiset kolme vuotta ovat jääneet epätietoisuuden peittoon, mutta hänen kerrotaan kuolleen kesällä 1700, mahdollisesti omilla maillaan Anticostinsaarella. Aktiivisista etsinnöistä huolimatta hänen hautapaikkaansa ei ole koskaan löydetty.


title: Karamazovin veljekset

text: Karamazovin veljekset () on Fjodor Dostojevskin kirjoittama, vuonna 1880 ilmestynyt romaani. Se on Dostojevskin viimeiseksi jäänyt teos, jota on sanottu yhdeksi kaikkien aikojen suurimmista romaaneista. Muun muassa psykologi Sigmund Freud ja eksistentialistifilosofi Jean-Paul Sartre ovat kommentoineet romaanin vaikutuksista ajatteluunsa. Romaanin teemoja ovat usko, moraali, ihmisten kärsimys ja kuolemattomuuden suhde ihmiseen. Tarinana teos kertoo kolmesta veljeksestä, Dmitristä, Ivanista ja Alekseista sekä heidän isästään Fjodorista.


title: Karamazovin veljekset

text: Ensimmäisessä osassa tutustutaan Karamazovien perheeseen ja menneisyyteen. Selviää, että perheen isä, Fjodor Karamazov on ollut kaksi kertaa naimisissa ja, että hänellä on kummastakin liitosta lapsia. Fjodor ei ole ikinä välittänyt pojistaan ja lähettääkin heidät sukulaistensa luokse, kun heidän äitinsä menehtyy. Riitaisia välejä selvitellään pian perinnönjaossa, jossa Dmitri ja Fjodor riitelevät perinnöstä. Välejä pahentaa myös se, että Dmitri ja hänen isänsä ovat rakastuneet samaan naiseen. Tilannetta värittää myös se, että Dmitrillä on jo morsian, Katerina.


title: Antonov An-225

text: Antonov An-225 "Mrija" (, "unelma") on 6-moottorinen Antonovin valmistama rahtikone ja maailman suurin käyttöön päässyt lentokone. An-225 on jatkokehitelmä Antonov An-124:stä. Konetyyppi lensi ensilentonsa vuonna 1988, ja kaupalliset lennot aloitettiin 1989. Konetyyppiä on valmistettu vain yksi kappale, joskin toisen rakentaminen aloitettiin 1980-luvun loppupuolella Neuvostoliiton avaruusohjelmassa. Tämä projekti ei kuitenkaan tuolloin valmistunut. Antonovin toimitusjohtajan mukaan keskeneräiseksi jääneen koneen rakentaminen lentokuntoiseksi kestäisi kolme vuotta ja maksaisi noin 300 miljoonaa dollaria.


title: Antonov An-225

text: Vuonna 2016 Kiina ilmoitti sopineensa Ukrainan kanssa konetyypin rakentamisen uudelleen käynnistämisestä.


title: Antonov An-225

text: An-225 pystyy kuljettamaan rahtia 250 000 kg, joskin tällöin sen lentomatka putoaa runsaasta 15 000:sta kilometristä 4 500 kilometriin. Koneelle on sen erittäin suuren rahtikapasiteetin ansiosta kysyntää erittäin paljon, ja sitä käytetään ainoastaan suurten kappaletavaroiden kuljetukseen, jos niitä ei voida kuljettaa muilla välineillä. An-225 on suunniteltu alun perin kuljettamaan selässään avaruussukkula Burania. Kone vaatii lentoonlähtöön 3 000–3 500 metrin kiitotien.


title: Yliäänipamaus

text: Yliäänipamaus on yli äänen nopeutta ilmassa lentävän esineen aiheuttama räjähdystä muistuttava ääni. Ääni muodostuu kapeasta melukaistasta, jota esine "lähettää koko ajan" lentäessään. Koska kaista on kapea, ja melu siten kestää vain hetken kussakin kohdassa, kuulostaa se kuulijasta räjähdykseltä. Yliäänipamaus siis kiitää alueen halki esineen lentonopeudella.


title: Tekniikan Maailma

text: Tekniikan Maailma (lyhenne TM) on Otavamedian julkaisema 23 kertaa vuodessa ilmestyvä yleistekninen aikakauslehti, jonka sisältö käsittelee autoaiheita ja muita tekniikan aiheita kuten viihde-elektroniikka, tietokoneet, mobiililaitteet, kamerat, urheiluvälineet, moottoripyörät ja tiede.


title: Tekniikan Maailma

text: Lehti on tunnettu erityisesti testeistä ja vertailuista sekä koeajoista. Aikaisemmin "Tekniikan Maailmassa" oli monipuolisesti erilaisten laitteiden rakennusohjeita, mutta nyt rakentamisesta ja remontoinnista on saatavilla Otavamedian julkaisema erikoislehti nimeltään "TM Rakennusmaailma".


title: Tekniikan Maailma

text: "Tekniikan Maailma" -nimellä lehti on ilmestynyt vuodesta 1953 lähtien. Sen edeltäjä oli vuonna 1945 aloittanut "Harrastelija"-lehti. Lehden perustaja Rauno Toivonen toimi 1980-luvun lopulle saakka sen päätoimittajana. Lehteä julkaisi aluksi Rauno Toivosen oma yritys, kunnes Urpo Lahtisen Lehtimiehet Oy osti sen vuonna 1969. 1970-luvun aikana "Tekniikan Maailma" nousi Pohjoismaiden suurimmaksi yleistekniseksi aikakauslehdeksi. Vuonna 1988 Lehtimiehet Oy myytiin Yhtyneet Kuvalehdet Oy:lle, ja "Tekniikan Maailma" seurasi mukana. Vuonna 1980 valmistui lehden oma testikeskus Helsingin Lauttasaareen.


title: Tekniikan Maailma

text: Lehden päätoimittajana aloitti Raimo Haapaniemen jälkeen syyskuussa 2016 muun muassa "Talouselämän" ja "Ilta-Sanomien" päätoimittajana aiemmin toiminut Reijo Ruokanen.


title: Tekniikan Maailma

text: Tekniikanmaailma.fi -sivusto on luettavissa digilehtenä, joka toimii älypuhelimella, tabletilla ja tietokoneen nettiselaimella.


title: Rikos ja rangaistus

text: Rikos ja rangaistus () on Fjodor Dostojevskin tunnetuin teos. Vuonna 1866 julkaistu romaani on maailmankirjallisuuden klassikko. Teos käsittelee moraalisia ongelmia, ja siinä on myös salapoliisiromaanin ja rakkaustarinan piirteitä. Keskeisiä teemoja ovat syyllisyydentunto ja anteeksi saaminen katumisen kautta.


title: Rikos ja rangaistus

text: "Rikoksessa ja rangaistuksessa" nuori ylioppilas Rodion Romanovitš Raskolnikov tekee rikoksen 1800-luvun Pietarissa: murhaa koronkiskojaeukon ja tämän paikalle sattuneen sisaren. Hän ei tee murhaa niinkään ryöstöaikeissa vaan kokeillakseen ja todistaakseen itselleen olevansa moraalisesti valioihminen. Ryöstösaaliilla hän pystyisi tekemään hyviä tekoja, jotka hyvittäisivät murhan. Kirja kuvaa teon henkisiä ja fyysisiä vaikutuksia Raskolnikoviin. Raskolnikovia vaivaavat syyllisyydentunteet ja vainoharhat siitä, että kaikki epäilevät häntä. Hän tapaa hurskaan prostituoidun, Sonjan, jonka vaikutuksesta lopulta tunnustaa teon ja joutuu kahdeksaksi vuodeksi Siperian pakkotyöleirille, jonne Sonja seuraa häntä.


title: Anheuser-Busch

text: Anheuser-Busch (lyh. A-B, NYSE-lyhenne: BUD) on yhdysvaltalainen kapasiteetiltaan maailman kolmanneksi suurin panimoalan yritys (InBevin ja SABMillerin jälkeen). Anheuser-Buschin tunnetuimmat olutmerkit ovat Budweiser sekä erilaiset Busch ja Michelob -oluet. Yhtiön päämaja on St. Louisissa, Missourissa.


title: Anheuser-Busch

text: Yhtiöön kuuluu 12 panimoa Yhdysvalloissa ja 15 ulkomailla: 14 Kiinassa ja yksi Britanniassa. Kiinassa A-B omistaa Budweiser Wahan International Brewing Company, Ltd.:n ja Harbin Brewery Group Ltd:n. Britanniassa Budweiser Stag Brewing Company Ltd. valmistaa ja pakkaa Budweiseria. Tämän lisäksi Budweiseria tehdään lisenssillä yhdeksässä muussa maassa (Argentiina, Kanada, Irlanti, Italia, Japani, Panama, Etelä-Korea, Venäjä ja Espanja). A-B omistaa myös 50 % meksikolaisesta Grupo Modelosta ja 27 % kiinalaisesta Tsingtao Brewery Company Ltd.:sta. A-B omistaa myös erilaisia teemapuistoja Yhdysvalloissa (muun muassa Busch Gardens ja SeaWorld).


title: Anheuser-Busch

text: Vuonna 1852 saksalaissyntyinen George Schneider perusti panimon nimellä Bavarian Brewery-Carondelet St. Louisiin. Vuonna 1860 Eberhard Anheuser osti panimon ja sen nimeksi tuli E. Anheuser & Co. Neljä vuotta myöhemmin hänen vävynsä Adolphus Busch alkoi työskennellä siellä. Heinäkuussa 1875 panimo rekisteröitiin nimellä E. Anheuser Co.'s Brewing Association. Anheuser-Busch Inc. nimi tuli käyttöön vuonna 1919.


title: Anheuser-Busch

text: Kieltolain 1920-1933 aikana A-B myi muun muassa jäätelöä, alkoholittomia oluita ja inkiväärioluita. Vuosikymmenien aikana perheyritys laajeni ja vuonna 1980 se listautui New Yorkin pörssiin. Nykyään (10/2005) yhtiön hallituksen puheenjohtajana on August A. Busch III (hallituksessa vuodesta 1963) ja toimitusjohtajana Patrick T. Stokes.


title: Anheuser-Busch

text: Heinäkuussa 2008 ilmoitettiin belgialais-brasilialaisen InBevin ostavan Anheuser-Buschin 52 miljardilla dollarilla. Kaupan tuloksena syntyi maailman suurin panimoalan yritys Anheuser-Busch InBev N.V..


title: Oklahoma City

text: Oklahoma City on Oklahoman osavaltion pääkaupunki Yhdysvalloissa. Kaupungissa asui vuoden 2010 väestönlaskennassa 579 999 ihmistä.


title: Oklahoma City

text: Oklahoma Cityn pommi-iskussa kuoli 168 ihmistä 19. huhtikuuta 1995. Se oli tuhoisin terroristien Yhdysvalloissa tekemä isku ennen syyskuun 11. päivän terroritekoja vuonna 2001.


title: Oja

text: Oja on maahan kaivettu ura. Yleensä sen tarkoitus on johtaa vettä. Pyrkimyksenä on joko tietyn maa-alueen kuivattaminen tai kasteleminen. Soitten ojitus metsän tai pellon kuivaamiseksi kostean eli humidin ilmaston alueilla, missä sadanta ylittää haihdunnan ja vettä on ylimäärin, on tyypillinen kuivatusojitus. Peltojen kastelua varten kaivetut ojat kuivan eli aridin ilmaston alueilla, missä haihdunta ylittää sadannan tai vedestä on muuten pulaa, ovat kasteluojitusta. Ojat voidaan jakaa "avo-ojiin" ja "salaojiin".


title: Oja

text: Avo-ojat ovat maahan kaivettuja, avoimia peittämättömiä ojia. Ojan pohja on kallistettu pituussuunnassa, jolloin vesi virtaa haluttuun suuntaan ojassa. Avo-ojia joudutaan aika ajoin perkaamaan, sillä puusto ja muu kasvillisuus pyrkii kasvamaan veden äärellä voimallisesti ja haittaa ojan vedenkuljetusta.


title: Oja

text: Avo-ojat jakoivat aikanaan pellon sarkoihin, jotka olivat pellon ojien väliin jääviä osia pellosta. Avo-ojat eivät jatkuneet aivan pellon päähän, koska päähän piti jättää ojaton alue, jotta työkoneet pystyttiin kääntämään. Avo-ojia ovat myös maantienojat.


title: Oja

text: Salaoja on maan alle kaivettu reikäinen putki. Ympäröivästä maasta vesi tihkuu pienistä rei'istä putkeen ja virtaa putkea pitkin, joko sadevesiviemäriin tai avo-ojaan. Salaojitusta käytetään lähinnä rakennettujen alueiden ja peltojen kuivaamiseen.


title: Oja

text: Rakennusten ympäri kulkee noin metrin syvyydessä salaoja. Tämä auttaa estämään vesien tulon kellaritiloihin.


title: Oja

text: Pelloilla salaojitus lisää merkittävässä määrin pellon hyötypinta-alaa, sillä avo-oja veisi ojan leveyden verran lisäksi jonkin verran maa-alaa, sillä ihan ojauoman vieressä ei voida käyttää maatalouskoneita.


title: Oja

text: Paikannimen jälkiosana sana "oja" voi suomen länsimurteissa esiintyä sekä luonnonojan (yleiskielessä puron) että kaivetun ojan nimenä, kun itämurteissa ja yleiskielessä pientä luonnonvesiuomaa tarkoittaa sana "puro". Näin esimerkiksi Kuninkoja Turussa on pieni joki tai puro, eikä oja sanan yleiskielisessä merkityksessä. Eteläpohjalaisten murteiden alueella samanlainen "pientä jokea tai sen haaraa" tarkoittava murresana on "luoma".


title: Attis

text: Attis (, myös , "Attēs") oli kreikkalaisessa mytologiassa fryygialaisten kuvataiteessa haltia, joka muistutti Adonista. Legendojen mukaan Kybele kastroi hänet, kun ei saanut tätä kaunista hahmoa rakkaakseen, tai Attis kastroi itse itsensä.


title: Attis

text: Esifryygialaisena kulttina Kybelen ja Attiksen kultista tiedetään vähän, vaikka oletettavasti se oli Fryygian alueen alkuperäiskansan kultti. Myytin mukaan jumalten ja ihmisten äiti, vuorten ja leijonien jumalatar Kybele, rakastui kuolevaiseen Attikseen. Attiksen tarinan loppu on kuitenkin synkkä: Kybele joko kastroi hänet, tai hän kastroi itse itsensä. Roomassa Attiksen kultti sai suuremman suosion kuin Kreikassa. Roomalaiset tosin vierastivat Anatoliasta tuomansa kultin menoja, joihin kuului villiä tanssia ja musiikkia, sekä itsensä vahingoittamista mm. ruoskimalla. Aluksi Kybelen papin tuli myös Roomassa olla itämaalainen, eikä roomalaisilla ollut lupaa tähän virkaan. Pappeja kutsuttiin galleiksi, ja tanssiessaan hurmoksessa he jäljittelivät Attista ja suorittivat kastraation, elleivät jo olleet eunukkeja.


title: Rolla (Missouri)

text: Rolla on kaupunki Missourin osavaltiossa Yhdysvaltojen Keskilännessä. Yhdysvaltain väestönlaskentavirasto arvioi, että vuonna 2016 siellä oli 20 075 asukasta ja se on Phelpsin piirikunnan hallinnollinen keskus.